MoU KPM-Top Glove: Peluang Pembelajaran Sepanjang Hayat

KUALA LUMPUR – Kementerian Pendidikan Malaysia (KPM) berhasrat untuk melahirkan bakat dan profesional terlatih dengan meningkatkan kemahiran pelajar dan guru Kolej Vokasional berdasarkan keperluan, piawaian dan akreditasi industri selaras dengan Transformasi Pendidikan Vokasional (VET) serta perkongsian sumber dan kepakaran industri. VET yang dilaksanakan pada tahun 2012, merupakan satu daripada 25 inisiatif yang digariskan dalam Pelan Pembangunan Pendidikan Malaysia 2013-2025 dan Rancangan Malaysia Ke-11 (2016-2020).

VET memberikan tumpuan dalam menyediakan akses kepada pendidikan dan latihan vokasional teknikal (TVET) berkualiti pada peringkat kebangsaan dan antarabangsa serta mempromosikan peluang pembelajaran sepanjang hayat. Oleh itu, KPM sekali lagi mendapat peruntukan terbesar dalam Belanjawan 2022, iaitu sebanyak RM52.6 bilion atau 16 peratus. Sebahagian daripada peruntukan itu akan digunakan dalam menambah baik ekosistem TVET untuk melahirkan bakat yang sedia ada pada masa hadapan yang dapat memenuhi permintaan industri pada peringkat tempatan dan global.

Dalam ucapan YB Senator Dato’ Dr. Mah Hang Soon, Timbalan Menteri Pendidikan I, beliau menjelaskan bahawa sebelum ini rakyat Malaysia mungkin mempunyai persepsi yang kurang tepat tentang TVET. Mereka beranggapan bahawa hanya golongan yang tidak berminat dalam pendidikan formal akan mengambil TVET dan berakhir dengan masa depan yang suram berbanding dengan menyambung pelajaran dalam bidang profesional seperti doktor, akauntan atau peguam. Walau bagaimanapun, menurut beliau, masa kini telah berubah. Dengan kebangkitan Revolusi Perindustrian Keempat (IR 4.0), dunia amat memerlukan kemahiran berteknologi tinggi dalam bidang teknikal.

“Sebagai contoh, di negara maju tertentu seperti Jerman, TVET telah pun diintegrasikan ke dalam pendidikan arus perdana sehingga 70 peratus pelajar Jerman berkelulusan dalam TVET. Di Singapura pula, sebanyak 60 peratus pelajar memilih untuk belajar di kolej TVET,“ ujar beliau dalam majlis menandatangani Memorandum Persefahaman (MoU) antara KPM dengan Perbadanan Top Glove.

YB Senator Dr. Mah Hang Soon turut berpandangan bahawa jika Malaysia berhasrat untuk menjadi sebuah negara maju berteraskan perindustrian sepenuhnya, TVET seharusnya menjadi trend umum pada masa hadapan. Sebelum ini, Rancangan Malaysia Ke-12 (RMK-12) yang dibentangkan oleh Perdana Menteri, YAB Dato’ Sri Ismail Sabri Yaakob telah menerima pakai beberapa langkah untuk memperkukuh TVET termasuklah menambah baik ekosistem dan meningkatkan kursus melalui pensijilan kemahiran. Selain itu, KPM turut mengalu-alukan usaha untuk meningkatkan kualiti, pengiktirafan dan pensijilan institusi antarabangsa serta pelancaran sistem pemarkahan untuk institusi pendidikan TVET.

YB Senator Dr. Mah Hang Soon turut berkata, usaha ini merupakan hala tuju yang sewajarnya untuk Malaysia menuju ke arah menjadi negara berpendapatan tinggi dan berteknologi tinggi. Sementara itu, KPM juga menggalakkan penggiat industri untuk bekerjasama dengan Bahagian TVET KPM untuk meningkatkan program TVET bagi memastikan graduan Kolej Vokasional mempunyai kemahiran kebolehpasaran yang diperlukan.

Sebagai contoh, pada 11 November lalu, sebuah MoU telah ditandatangani antara TWI Malaysia Sdn. Bhd. dengan Bahagian TVET KPM. Melalui kerjasama ini, TWI Malaysia komited untuk menyokong Bahagian TVET untuk menubuhkan Pusat Kolej Vokasional Cemerlang serta Skim Persijilan Personel Pemeriksaan Kimpalan (CSWIP) untuk kimpalan dan sukatan pelajaran CSWIP 3.0 untuk semua pelajar di 52 buah Kolej Vokasional di seluruh negara di samping memberikan tumpuan kepada misi untuk membekalkan pekerja terlatih dan mahir, membangunkan pakar industri generasi akan datang dan menawarkan peluang pertumbuhan kerjaya untuk belia. Pada masa ini, terdapat sebanyak 87 kolej TVET di seluruh negara yang berada di bawah bidang kuasa KPM. Kolej-kolej ini menawarkan sijil TVET dan program diploma, iaitu Diploma Vokasional Malaysia, Sijil Vokasional Malaysia dan Sijil Kemahiran Malaysia.

KPM menyasarkan sebanyak 70 peratus graduan memulakan pekerjaan sebagai pekerja mahir dalam industri yang berkaitan, sebanyak 20 peratus untuk melanjutkan pelajaran ke peringkat pengajian tinggi dan sebanyak 10 peratus melibatkan diri sebagai usahawan muda.

Saya dengan sukacitanya mengumumkan bahawa setakat 31 Oktober 2021, sebanyak 98.29 peratus graduan Kolej Vokasional sama ada bekerja, melanjutkan pengajian tinggi atau telah menjadi usahawan muda, menurut Kajian Pengesanan Siswazah TVET.

Kerajaan sedang memberikan tumpuan untuk menambah baik sistem pendidikan negara dalam tempoh lima tahun akan datang. Dengan tumpuan untuk menaik taraf TVET, kami percaya langkah ini akan membantu memupuk lebih banyak bakat selaras dengan kebangkitan IR 4.0. Dengan lebih ramai bakat profesional terlatih secara teknikal, langkah Malaysia ke arah menjadi sebuah negara perindustrian, maju dan berpendapatan tinggi sepenuhnya dapat menjadi kenyataan.

Memandangkan Top Glove sebagai pengeluar sarung tangan terbesar di dunia, kerajaan menjangkakan sejumlah besar bakat muda akan melibatkan diri dalam industri yang akan melatih mereka untuk menjadi berdaya saing, cekap dan berkemahiran tinggi. Perkongsian sektor awam dengan pihak swasta selama lima tahun, iaitu antara KPM dengan Top Glove dijangka dapat meningkatkan sektor TVET di Malaysia.
“Bagi pihak KPM, saya mengucapkan tahniah kepada Top Glove kerana mengambil langkah positif dan Penandatanganan MoU pada hari ini akan membuka jalan kepada kerjasama yang lebih baik antara kerajaan dengan sektor swasta ,” akhiri YB Senator Dato’ Dr. Mah Hang Soon.


Pembudayaan Integriti dalam Organisasi

Untuk mendapatkan maklumat terkini, ikuti kami melalui Telegram

Dewasa ini kita mendapati isu berkaitan integriti, khususnya penyalahgunaan kuasa dan rasuah sering berlegar di media massa. Penafian dan penjelasan diberikan oleh pihak yang disyaki dan dituduh, namun hal ini tidak membantu memulihkan imej negara di mata masyarakat dunia, sebaliknya reputasi negara terus terjejas apabila Indeks Persepsi Rasuah (CPI) ke-23 bagi tahun 2020 meletakkan Malaysia pada kedudukan ke-57 daripada 180 buah negara yakni turun enam anak tangga berbanding dengan tahun sebelumnya. Tambahan pula, menurut laporan CPI tahun 2020, negara Rwanda yang baru bangkit daripada konflik perang saudara dikatakan demikian lebih baik prestasi persepsi rasuahnya, iaitu berada pada kedudukan ke-49 berbanding dengan Malaysia yang lebih maju serba-serbi.

Walau bagaimanapun, tanpa perlu menuding jari kepada mana-mana pihak, perkara utama yang perlu dilakukan ialah merenung kembali dalam diri kita dan bertanya: “Adakah kita sudah melakukan usaha yang secukupnya untuk menjadikan negara kita lebih berintegriti?” Hakikat pahit yang perlu diterima ialah Indeks CPI yang kita peroleh jelas menunjukkan bahawa masih banyak usaha yang perlu dilakukan bersama-sama jika mahu berjaya dalam memerangi segala tindakan yang tidak berintegriti, sekali gus menjadikan negara kita lebih bersih dan disegani oleh semua pihak.

Antara perkara yang boleh dilakukan ialah membudayakan amalan integriti pada setiap masa seperti menerapkan pembudayaan nilai integriti dalam diri, keluarga, masyarakat dan organisasi.

Mengapakah nilai integriti penting untuk dibudayakan? Adakah semata-mata untuk memperbaiki Indeks Persepsi Rasuah negara kita? Jawapannya sudah pasti tidak!

Hal ini kerana integriti sememangnya diperlukan dalam kehidupan kita. Kehidupan seseorang tanpa integriti seperti amanah, jujur, menepati janji, bertanggungjawab dan berakhlak dengan sifat-sifat mahmudah umpama hilang keimanan dari dalam dirinya.

Rasulullah SAW menegaskan dalam hadis yang bermaksud:

“Tiada iman bagi orang yang tidak memegang amanahnya dan tiada agama bagi orang yang tidak dapat dipegang janjinya.“

Sehubungan dengan itu, pelaksanaan pembudayaan integriti sangat penting dalam peribadi seseorang individu dan organisasi kerana bukan sahaja untuk memelihara maruah dan harga diri seseorang, malah dapat meningkatkan produktiviti organisasi dan mengangkat martabat sesebuah negara.

Jika dilihat kepada data sedia ada, sememangnya terdapat kaitan yang signifikan antara sikap berintegriti dengan prestasi produktiviti. Data menunjukkan negara yang mempunyai kedudukan yang lebih baik indeks persepsi rasuahnya mempunyai prosedur yang lebih cekap dan memudahkan pengoperasian perniagaan di negara tersebut. Kesan langsungnya pelabur akan memilih negara berkenaan sebagai destinasi pelaburan, sekali gus membantu meningkatkan hasil dalam bentuk cukai.

Jadual Hubungan Prestasi CPI dengan DB dan Nisbah Kutipan Cukai berbanding dengan KDNK.

*CPI: Indeks Persepsi Rasuah
**DB:  Ease of Doing Business Ranking, Tahun 2020
***Nisbah Tax-to-GDP

Mendidik generasi muda biarlah dari peringkat awal. Umpama rebung, apabila sudah menjadi buluh susah pula hendak dilenturkan. Dalam konteks manusia, apabila sudah tua, maka susahlah pula hendak ditegur, hatta untuk mendengar arahan dan nasihat juga susah kerana mereka sudah banyak kata dan pandai berhujah.

Begitulah proses menerap dan membudayakan nilai integriti dalam organisasi. Realitinya, hasil kejayaan sesebuah organisasi adalah bermula daripada warga kerja yang berintegriti. Oleh hal yang demikian, setiap organisasi hendaklah menyediakan satu pelan tindakan yang lengkap berkaitan dengan pembinaan integriti dalam kalangan pekerja. Pelan tindakan ini perlu mencakupi semua peringkat pekerja, bermula dari peringkat pekerja sokongan sehinggalah peringkat pengurusan dan pemimpin atasan. Hal ini dikatakan demikian kerana nilai integriti perlu wujud dalam diri setiap ahli organisasi tanpa mengecualikan sesiapa pun. Lebih-lebih lagi dalam kalangan pemimpin yang sentiasa menjadi perhatian dan ikutan pekerja bawahan. Jelaslah, integriti menjadi antara tonggak utama yang menentukan keberkesanan kepimpinan mereka.

Seseorang pemimpin yang berintegriti bukan sahaja perlu “bersih”, malah mereka juga perlu kelihatan “bersih” pada setiap masa. Integriti pemimpin yang boleh dipersoalkan akan mengakibatkan integriti organisasi dan pekerja yang mereka pimpin turut dipertikaikan. Pada masa yang sama, pemimpin yang diragui integritinya berkemungkinan bakal berhadapan dengan tentangan dan sikap tidak setia dalam kalangan para pekerjanya. Jika ini berlaku adalah mustahil untuk sesebuah organisasi mencapai kejayaan yang diimpikan kerana tiadanya kesatuan dan semangat berpasukan dalam sesuatu organisasi tersebut.

Ungkapan “Kita Jaga Kita” umpama sudah sebati dalam diri kita semua. Bahkan, ungkapan ini bagaikan satu ungkapan wajib bagi seluruh rakyat Malaysia semenjak penularan pandemik COVID-19 pada penghujung tahun 2019 sehingga kini sebagai peringatan agar setiap rakyat mematuhi Prosedur Operasi Standard (SOP) dan prihatin dengan nasib masyarakat di sekeliling.

Bersangkutan dengan integriti, “Kita Jaga Kita” ini turut boleh digunakan sebagai langkah membudayakan integriti dalam organisasi. Apa tidaknya, ungkapan ini juga menggambarkan bahawa setiap daripada kita wajib menegur dan menasihati orang lain untuk mematuhi peraturan yang ditetapkan. Maka mengambil semangat daripada ungkapan ini, setiap pihak perlu memainkan peranan sebagai “penasihat” kepada orang di sekeliling, begitu juga sebaliknya agar tindak-tanduk kita sentiasa berada atas landasan yang benar dan tidak terpesong.

Sesungguhnya Allah memberikan janji-Nya akan kejayaan kepada hamba-Nya yang beriman, sentiasa melakukan amal kebaikan dan saling ingat-mengingati perkara yang benar dengan penuh kesabaran.

“Dengan nama Allah, Yang Maha Pemurah, lagi Maha Mengasihani. Sesungguhnya manusia itu dalam kerugian. Kecuali orang-orang yang beriman dan beramal soleh, dan mereka pula berpesan-pesan dengan kebenaran serta berpesan-pesan dengan sabar”.

Dalam konteks ini, setiap manusia perlu mempunyai dorongan untuk memartabatkan integriti. Tanpa dorongan, nescaya semua program, pelan, ikrar dan peraturan berkaitan dengan integriti menjadi sia-sia kerana tiadanya pegangan yang jitu dalam kehidupan.

Integriti sangat dituntut, lebih-lebih lagi dalam agensi dan jabatan kerajaan kerana sebagai organisasi yang dananya datang daripada rakyat, penjawat awam hendaklah sentiasa berkhidmat dengan penuh beretika demi kesejahteraan masyarakat dan negara. Namun begitu, integriti tidak hanya ditekankan kepada penjawat awam semata-mata, pihak swasta dan setiap rakyat juga turut tidak terkecuali daripada menghayatinya. Kesalinghubungan dan kerjasama antara pihak kerajaan, swasta dengan setiap rakyat sangat perlu dalam memartabatkan dan membudayakan integriti dalam negara kita.

Perbuatan tidak berintegriti seperti penyelewengan, penyalahgunaan kuasa dan rasuah hendaklah dielakkan sama sekali. Setiap daripada kita juga hendaklah mengamalkan budaya kerja yang penuh berintegriti umpamanya dalam hal ketepatan waktu, penyampaian maklumat, kerahsiaan organisasi dan perhubungan dengan majikan serta rakan sekerja. Nilai-nilai murni dan pegangan agama yang kuat boleh menjadi benteng kepada diri daripada terjebak dengan aktiviti haram dan tindakan yang merosakkan organisasi serta negara.

Dari sudut agama, tidak ada agama dalam dunia yang menghalalkan perbuatan tidak berintegriti. Dalam Islam, jelas bahawa rasuah dan semua bentuk penyelewengan lain seperti penipuan, salah guna kuasa, pemalsuan dan penindasan adalah diharamkan.

“Dan janganlah kamu makan (atau mengambil) harta (orang-orang lain) di antara kamu dengan jalan yang salah, dan jangan pula kamu menghulurkan harta kamu (memberi rasuah) kepada hakim-hakim kerana hendak memakan (atau mengambil) sebahagian dari harta manusia dengan (berbuat) dosa, padahal kamu mengetahui (salahnya)”.

Betapa seriusnya kesan buruk perbuatan tidak berintegriti seperti rasuah ini turut jelas dipaparkan melalui hadis nabi yang melaknat pemberi dan penerima rasuah. Abdullah Ibn ‘Amr R.A meriwayatkan: “Rasulullah SAW melaknat pemberi rasuah dan penerima rasuah.” (HR Abu Daud, Al-Tirmizi, Ibn Majah).

Hal ini kerana penyelewengan dan rasuah bukan sahaja memberikan ketidakadilan kepada pihak yang ditindas, malah turut boleh merugikan organisasi kerana berlakunya ketirisan dan pembaziran. Selain itu, dapat digambarkan betapa terkesannya budaya rasuah dan amalan penyelewengan yang dilakukan oleh segelintir pekerja mampu mencemarkan imej baik organisasi bak peribahasa, “seekor kerbau membawa lumpur habis semua terpalit”. Lebih malang lagi, amalan ini boleh menjurus kepada kehancuran negara apabila maruah dan kedaulatan negara boleh menjadi taruhan akibat daripada ketamakan wang dan kekayaan.

Sebagai seorang manusia yang beriman, adakah kita langsung tidak gentar dengan ancaman laknat oleh Rasulullah ini? Apabila dilaknat oleh Rasulullah SAW, bagaimanakah seseorang umat ingin mendapatkan syafaat daripada baginda kelak? Kita tidak akan mendapat pertolongan di akhirat, jika kita melakukan perbuatan yang ditegah oleh Allah SWT dan Rasulullah SAW.

Secara kesimpulannya, bersandarkan kepada hujah yang dinyatakan, integriti memberikan impak yang amat signifikan kepada kesejahteraan negara apabila hal ini dapat menghasilkan keberkesanan dan kecekapan sistem penyampaian, sekali gus mampu meningkatkan produktiviti organisasi.

Dengan pembudayaan integriti dalam organisasi, bukan sahaja Indeks Persepsi Rasuah negara dapat diperbaik, lebih daripada itu hasil negara turut diyakini akan dapat ditingkatkan apabila setiap penjawat bekerja dengan penuh amanah dan bersungguh-sungguh, manakala rakyat pula tanpa banyak soal akan menjalankan tanggungjawab mereka untuk membangunkan negara dengan penuh sukarela.


KPM Nafi Mengeluarkan Jadual “Bentuk-bentuk Hukuman yang Dilarang”

Untuk mendapatkan maklumat terkini, ikuti kami melalui Telegram

Penularan kenyataan di portal media bertarikh 21 November 2021 bertajuk “Gempar!!! Bermula esok, guru boleh dihukum sekiranya berleter terhadap murid” adalah tidak benar.

KPM tidak pernah mengeluarkan jadual yang bertajuk “Unit Disiplin KPM: Bentuk-bentuk Hukuman yang Dilarang” seperti yang tular di media sosial.

KPM menegaskan bahawa tatacara pengurusan disiplin yang dikeluarkan oleh KPM adalah seperti yang berikut:

Sehubungan dengan itu, KPM memohon perkara ini diberikan perhatian dan semua pihak yang terlibat mengguna pakai tatacara yang digariskan.

KPM sentiasa komited untuk terus melakukan yang terbaik.


Buku Sejarah Kepimpinan YB Tan Sri Muhyiddin, Abah Teguh Kita Bersama Dilancarkan

Kuala Lumpur – Kisah perjalanan politik YB Tan Sri Muhyiddin Mohd. Yassin sebagai Perdana Menteri Malaysia kelapan merupakan episod yang paling sukar dalam sejarah kepimpinan negara tatkala menghadapi cabaran krisis kesihatan, ekonomi dan tekanan politik.

Dengan panggilan mesra “Abah” sepanjang kepimpinannya, Zumail Global Sdn. Bhd. dengan kerjasama Pertubuhan Gagasan Minda Merdeka (GMM) telah menerbitkan buku berjudul Abah Teguh Kita Bersama berkonsepkan biografi bergambar sebanyak 370 foto yang mengisahkan kronologi, perjalanan hidup dan strategi YB Tan Sri Muhyiddin sepanjang tujuh dekad kepimpinannya dalam pentadbiran kerajaan.

“Tidak pernah berlaku dalam sejarah negara kita, malah sejarah dunia sekali pun terjadi suatu krisis yang mengancam nyawa dan kehidupan rakyat pada skala yang besar dan berlarutan dalam suatu tempoh yang panjang.

“Menjadi Perdana Menteri dalam tempoh pandemik merupakan suatu episod yang paling sukar dalam sejarah politik saya,” kata mantan Perdana Menteri Malaysia, YB Tan Sri Muhyiddin Mohd. Yassin ketika majlis pelancaran buku di Hotel InterContinental Kuala Lumpur petang tadi.

Dalam ucapan perasmian yang disempurnakan oleh YB Dato’ Haji Mohd. Rashid Hasnon, Timbalan Yang di-Pertua Dewan Rakyat merangkap Ahli Parlimen Batu Pahat, beliau mengatakan bahawa buku ini merupakan simbol penghargaan kepada YB Tan Sri Muhyiddin yang telah melaksanakan amanah dengan baik untuk mengimbangi kepentingan antara pembangunan ekonomi negara dengan kesihatan, serta membela nasib rakyat.

“Selama 18 tahun bulan berjuang  berlawan dengan pandemik COVID-19, harus diakui bahawa banyak usaha dan inisiatif yang telah dilakukan oleh YB Tan Sri Muhyiddin. Usaha Abah meliputi semua peringkat, individu, tua, muda, keluarga, sektor perniagaan kecil dan sederhana dan banyak lagi,” ujar beliau.

Terdahulu, Mazura Abdul Aziz, Pengarah Urusan Zumail Global Sdn. Bhd. mengatakan bahawa setiap pemimpin mempunyai kelebihan dan kekuatan yang tersendiri. Dalam aspek ini, YB Tan Sri Muhyiddin berjaya memperlihatkan kekuatan tersendiri dengan menawan jutaan rakyat Malaysia.

“Ramai yang mengatakan beliau seorang yang serius. Apabila kami menghimpunkan foto yang boleh mencerminkan tajuk buku ini, dengan sendirinya menunjukkan bahawa abah seorang pemimpin yang berjiwa rakyat,” kata Mazura yang memutuskan untuk menghasilkan buku ini dengan hasrat menjadi satu koleksi yang bernilai untuk menggambarkan sifat pemimpin sejati.

Sementara itu, YB Datuk Dr. Zuraida Kamaruddin, Menteri Perusahaan Perladangan dan Komodoti merangkap penaung GMM berkata: “Sebelum ini kita hanya mendengar dan membaca perjalanan hidup YB Tan Sri Muhyiddin dari sudut politik semata-mata, namun kandungan buku ini menonjolkan personaliti beliau sebagai seorang suami, ayah, ahli politik, wakil rakyat, menteri dan sebagai Perdana Menteri.”

Ujar YB Datuk Dr. Zuraida lagi, beliau menganggap YB Tan Sri Muhyiddin ialah father of circumstances kerana perwatakannya yang sangat tenang dan bijak dalam mengawal keadaan walaupun cabaran besar datang melanda.


Murid Jalani Saringan Bergilir COVID-19 Setiap Minggu

Berikutan sidang media Kementerian Kesihatan Malaysia (KKM) oleh YB Menteri Kesihatan bertarikh 26 November 2021, Kementerian Pendidikan Malaysia (KPM) menyambut baik saranan berkaitan dengan saringan bergilir COVID-19 kepada murid sekolah rendah.

Menurut kenyataan sidang media, KPM akan melaksanakan 10 peratus sampel saringan COVID-19 secara mingguan dengan kaedah penggiliranÂ selaras dengan Strategi Pengujian COVID-19 Kebangsaan.

Bekalan kit ujian kendiri COVID-19 disediakan kepada murid sekolah rendah untuk memastikan ujian saringan dapat dilaksanakan seperti tatacara pelaksanaan ujian kendiri COVID-19 yang terkandung dalam Garis Panduan Pengurusan dan Pengoperasian Sekolah 3.0

KPM akan mengeluarkan surat pemakluman berkenaan dengan pelaksanaan saringan bergilir COVID-19 untuk murid sekolah rendah yang perlu dilaksanakan pada setiap rabu, pada hari persekolahan.

KPM juga menyarankan ketetapan ini turut terpakai di semua sekolah rendah institusi pendidikan swasta yang berdaftar bawah KPM.


Datuk Abang Sallehuddin Abg Shokeran Kembali Mengemudi DBP

Untuk mendapatkan maklumat terkini, ikuti kami melalui Telegram

Kuala Lumpur – Dewan Bahasa dan Pustaka (DBP) mengucapkan setinggi-tinggi tahniah kepada YBhg. Datuk Abang Salehuddin Abg Shokeran yang dilantik semula secara kontrak selama satu tahun sebagai Ketua Pengarah DBP berkuat kuasa pada hari ini. Beliau yang bersara wajib pada 15 Oktober lalu dengan perkhidmatan selama lebih 37 tahun pernah menjawat pelbagai jawatan penting sepanjang berkhidmat di DBP.

YBhg. Datuk Abang Salehuddin memulakan kerjaya di DBP dengan dilantik secara tetap pada 1 November 1983 di DBP Cawangan Sarawak. Sepanjang menyumbang bakti di DBP, beliau telah menyandang beberapa jawatan penting, antaranya termasuklah sebagai Pengarah DBP Wilayah Timur, Pengarah Jabatan Pengembangan Bahasa dan Sastera, Pengarah Jabatan Pembinaan Bahasa dan Sastera, serta menyandang jawatan Timbalan Ketua Pengarah (Dasar) sebelum dilantik sebagai Ketua Pengarah DBP pada 10 Januari 2019 dengan perakuan Lembaga Pengelola DBP, kelulusan YB Menteri Pendidikan dan persetujuan Perdana Menteri pada ketika itu.

YBhg. Datuk Abang Salehuddin dikenali sebagai Ketua Pengarah yang giat memperkenalkan usaha pendigitalan secara menyeluruh bagi melonjakkan kualiti penerbitan DBP sebaik-baik sahaja beliau terpilih mengisi jawatan itu. Hasrat beliau tersebut diteruskan sehingga lahirnya portal digital JendelaDBP yang menempatkan kandungan digital DBP di bawah ‘satu bumbung’ seperti berita dan artikel dalam bentuk kandungan baharu, 11 majalah digital DBP, buku digital termasuklah buku digital interaktif, rancangan radio dan televisyen penstriman serta produk penerbitan, iaitu buku dan majalah yang diboleh diakses dan dibeli menerusi ruangan ‘Ujana’ yang kini mendapat sambutan yang cukup menggalakkan daripada khalayak.

Inisiatif beliau bersama-sama pasukan pengurusan tertinggi DBP itu juga dilakukan bagi memartabatkan bahasa dan persuratan Melayu ke tahap yang lebih tinggi. Beliau sering menyatakan bahawa seiring dengan kemajuan bidang teknologi digital dan penggunaannya yang meluas khususnya dalam kalangan generasi muda, DBP perlu sentiasa berevolusi dan melakukan anjakan paradigma supaya semua perkhidmatan yang ditawarkan memenuhi kehendak masyarakat, lebih-lebih lagi DBP merupakan institusi ilmu yang telah bertapak kukuh sejak sekian lama. Menurut beliau dalam ucapan majlis  Inovasi DBP pada Oktober yang lalu:

Kita sudah memperkenalkan banyak sistem kerja yang menggunakan aplikasi-aplikasi terbaharu yang membantu mempercepat kaedah dan cara bekerja, misalnya dalam sistem kewangan dan kaedah penyampaian untuk membantu masyarakat memahami hal yang berkaitan dengan bahasa kebangsaan melalui Pusat Rujukan Persuratan Melayu.

Melewati situasi pada ketika ini yang menuntut lebih banyak perkhidmatan dilakukan secara dalam talian berikutan pandemik COVID-19 yang melanda dunia, beliau menggalakkan seluruh pegawai DBP mengorak langkah dan bersedia dengan kemahiran dalam teknologi digital agar perkhidmatan dan bahan penerbitan dalam talian dapat berjalan lancar dan berkualiti. Dalam hal ini, beliau juga amat menitikberatkan aspek peremajaan DBP untuk mempersegarkan keadaan dan memikirkan kaedah kerja yang lain daripada yang lain.

Dengan pelantikan semula beliau sebagai Ketua Pengarah, usaha untuk menjadikan bahasa  Melayu sebagai bahasa ekonomi seperti yang terdapat dalam Pelan Strategik DBP (2021-2025) diharapkan dapat mencapai matlamatnya, selaras dengan saranan Menteri Kanan Pendidikan, YB Datuk Dr. Mohd Radzi Md. Jidin yang berhasrat untuk menjadikan bahasa Melayu sebagai bahasa negara dan bahasa ilmu. Melalui pelantikan baharu ini, beliau beriltizam untuk memberikan fokus terhadap penerbitan melalui pendigitalan buku-buku terbitan DBP bermula daripada penerbitan buku Anak Raja Anak Papa sehingga kini.


Anugerah Sukan KPM-MSSM-MILO 2019 Membina Pelapis Atlet Muda

Kuala Lumpur – Majlis Anugerah Sukan Kementerian Pendidikan Malaysia-Majlis Sukan Sekolah Malaysia-MILO (KPM-MSSM-MILO) 2019 terbukti berjaya melahirkan ramai atlet muda sebagai pelapis negara untuk mempersiapkan diri di persada sukan antarabangsa.

Dalam ucapan perasmian majlis yang berlangsung secara dalam talian, YB Datuk Dr. Radzi Md. Jidin, Menteri Kanan Pendidikan mengatakan bahawa pandemik COVID-19 memberikan kesan yang cukup mendalam kepada sektor pendidikan dan sektor sosial.

Walau bagaimanapun, keadaan ini tidak menjadi penghalang kepada guru untuk menjadi lebih kreatif dan memanfaatkan sepenuhnya penggunaan teknologi bagi meneruskan pembelajaran, termasuklah menggilap potensi murid dalam bidang sukan.

Menurut Menteri Kanan Pendidikan, Majlis Anugerah Sukan KPM-MSSM-MILO merupakan acara tahunan sejak tahun 1968.

Majlis Anugerah Sukan KPM-MSSM-MILO yang diadakan setiap tahun adalah untuk meraikan kejayaan dan memberi pengiktirafan kepada para atlet murid, jurulatih sukan, golongan pendidik dan warga Kementerian Pendidikan Malaysia (KPM) yang mencapai kecemerlangan dalam bidang sukan pada peringkat kebangsaan dan antarabangsa ini termasuk juga penglibatan dan kejayaan atlet dalam Kejohanan Majlis Sukan Sekolah Malaysia (MSSM) sepanjang tahun 2019.

KPM amat menghargai usaha dan peranan yang dimainkan oleh MSSM dalam mencungkil dan membentuk bakat atlet murid sehingga ke peringkat antarabangsa. Lebih membanggakan, kecemerlangan atlet murid ini tidak hanya terbatas kepada kejayaan dalam bidang sukan, malah cemerlang dalam bidang akademik dan mempunyai kerjaya yang hebat.

Dalam kejohanan MSSM pada kali ini, terdapat 13 kategori dipertandingkan, termasuklah Anugerah Emas yang dipilih berdasarkan pencapaian cemerlang dalam akademik dan sukan sepanjang tahun. Sebulum ini, Aifa Azman telah berjaya memenangi anugerah tertinggi ini dan kini giliran ratu gimrama negara yang sedang melonjak naik, Izzah Amzan diiktiraf sebagai penerima Anugerah Emas 2019.

Berdasarkan laporan, Izzah mencapai prestasi akademik yang cemerlang dengan purata mata nilaian kumulatifnya 3.79 dalam aliran pengurusan. Beliau juga penerima Anugerah Puteri Sukan pada tahun 2018 dan pernah merangkul pingat emas Sukan SEA 2017 dan Sukan SEA 2019.

Sehubungan dengan itu, YB Datuk Dr. Radzi mengucapkan tahniah kepada 16 penerima anugerah sukan KPM-MSSM-MILO 2019, termasuklah tiga buah negeri yang menerima Anugerah Juara MSSM 2019.

Semoga pengiktirafan ini menjadi pembakar semangat kepada atlet murid dan jurulatih untuk bersaing pada peringkat lebih tinggi.

Oleh hal yang demikian, KPM berbesar hati menerima kerjasama daripada pelbagai agensi untuk merealisasikan hasrat kerajaan “Dasar 1Murid 1Sukan”. Dengan kerjasama yang erat, KPM yakin akan lebih banyak lagi pencapaian dan kejayaan yang boleh dilakar di peringkat kebangsaan mahupun antarabangsa, di samping melahirkan pelajar yang aktif bersukan sejajar dengan anjakan 9, Pelan Pembangunan Pendidikan Malaysia (PPPM) 2013-2025.

Siti Nor Insyirah Mohamad Ariffin (Olahraga)


Raja Perlis Menyempurnakan Istiadat Konvokesyen Ke-58 USM

Untuk mendapatkan maklumat terkini, ikuti kami melalui Telegram

Arau – Raja Perlis, Duli Yang Maha Mulia (DYMM) Tuanku Syed Sirajuddin Jamalullail menitahkan agar semua pihak berhenti daripada melakukan aktiviti yang mengancam kesejahteraan sosial masyarakat. Pertelagahan mahupun pertelingkahan yang dapat meruntuhkan benteng perpaduan masyarakat, termasuklah media sosial perlu dihentikan sepenuhnya.

Kita perlulah memainkan peranan dalam pembangunan semula ekonomi negara dan perlu untuk memastikan kesejahteraan rakyat sentiasa terpelihara.

Menurut baginda, ilmu dan pengetahuan amat penting dalam kehidupan lebih-lebih lagi untuk keluar daripada kemelut yang datang menimpa. Setiap lapisan masyarakat perlu memainkan peranan penting untuk bersama-sama memutuskan rantaian pandemik COVID-19 ini.

Demikian titah DYMM Tuanku Syed Sirajuddin ketika berkenan berangkat menyempurnakan Sidang Pertama Istiadat Konvokesyen Ke-58 Universiti Sains Malaysia (USM) yang diadakan di Balai Menghadap Hijau Istana Arau pada pagi tadi.

Berangkat sama mengiringi baginda ialah Duli Yang Teramat Mulia (DYTM) Tuanku Syed Faizuddin Putra Jamalullail, Raja Muda Perlis.

DYMM Tuanku Syed Sirajuddin juga berharap agar para ilmuwan dalam pelbagai bidang kepakaran dapat bersatu tenaga dan fikiran membantu negara dan masyarakat.

Keutamaan mestilah diberikan sepenuhnya kepada pembangunan masyarakat dan negara.

Antara Penerima Ijazah Kehormat, Gelaran Profesor Emeritus dan Emerita serta Pemenang Pingat Emas Canselor kali ini daripada baginda yang juga merangkap Tuanku Canselor USM ialah Dr. David Lacey (Ijazah Kehormat Doktor Sains), Datuk Wira Lee Chong Wei (ljazah Kehormat Doktor Sains Sukan), Datuk Dr. Asma Ismail FASC. (Anugerah Profesor Emerita), Dr. Zahri Ismail – tanpa hadir – (Anugerah Profesor Emeritus) dan Khaw Teng Kang (Hadiah Pingat Emas Canselor).

Turut hadir bersama-sama dalam majlis tersebut ialah Pro-Pro Canselor USM Tan Sri Datuk Mustafa Mansur dan Tan Sri Datuk Dr. Zulkefli A. Hassan, Pengerusi Lembaga Gabenor Universiti, Datuk Dr. Awang Adek Hussin dan Naib Canselor, Profesor Dato’ Dr. Faisal Rafiq Mahamd Adikan.


Modul Gastronomi Melayu kepada Pelajar Antarabangsa

Budaya sering kali dikaitkan dengan cara hidup atau amalan sesebuah masyarakat. Di Malaysia, terkandung pelbagai jenis budaya kerana rakyatnya terdiri daripada pelbagai bangsa dan etnik. Budaya boleh juga didefinisikan sebagai hal yang berkaitan dengan akal budi. Akal budi menurut pendapat Tenas Effendy dalam bukunya yang bertajuk Tunjuk Ajar Melayu ialah berfikir adalah cerminan orang yang berakal budi. Menurut Tenas, kearifan berfikir orang Melayu tidak dapat dilepaskan daripada budaya Melayu yang menggalakkan orang untuk berfikir, menggunakan akal dan hati nuraninya dengan cermat.

Rohana Yusof melalui bukunya yang bertajuk Asas Sains Sosial dari Perspektif Sosiologi yang diterbitkan oleh Dewan Bahasa dan Pustaka pula menyatakan bahawa istilah budi membawa maksud asli, pertama, sejati dan dipandang sempurna manakala daya pula dimaksudkan sebagai akal, jalan fikiran dan ciptaan.

Begitu juga dengan kata-kata daripada seorang tokoh budayawan, iaitu Dato’ A. Aziz Deraman tentang konsep budaya, iaitu “Budaya itu adalah satu cara hidup kita, yakni meliputi seluruh cara hidup satu-satu masyarakat baik dalam pengumpulan daripada idea dan perasaan, kepercayaan, lambang, nilai dan bentuk kemasyarakatan serta objek kebendaan yang diwariskan turun-temurun”.

Dato’ A. Aziz juga memberikan penekanan terhadap beberapa aspek budaya. Antaranya termasuklah sistem idea, perasaan kelompok, nilai dan kepercayaan masyarakat tersebut, lambang serta objek kebendaan ciptaan masyarakat tertentu, selain mengaitkan budaya dengan konsep warisan masyarakat. Menurut beliau, budaya adalah kesemua perkara yang difikirkan, dibuat dan dimiliki sebagai ahli masyarakat yang meliputi seluruh cara hidup masyarakat. Bagi orang Melayu yang sememangnya berasal dari negara ini sudah terbiasa dengan amalan budaya yang telah dipraktikkan oleh ahli keluarga mereka secara turun-temurun.

Tidak kira dari segi cara hidup, makanan, pakaian, permainan dan lain-lain budaya, hal tersebut sudah menjadi serasi. Namun begitu, hal ini berbeza daripada pengalaman yang dilalui oleh penulis apabila melihat dan mendengar akan reaksi dan pandangan yang diberikan oleh para pelajar luar negara yang datang untuk mempelajari bahasa Melayu di Institut Alam dan Tamadun Melayu (ATMA), Universiti Kebangsaan Malaysia.

ATMA juga merupakan antara institut terawal dibina di universiti watan tersebut yang bermula sebagai Institut Bahasa, Kesusasteraan, dan Kebudayaan Melayu (IBKKM) yang telah ditubuhkan pada 1 Disember 1972. Tujuan penubuhan ATMA adalah untuk menawarkan program pengajian pascasiswazah, iaitu Sarjana Persuratan dan Doktor Falsafah, yang menjalankan penyelidikan dalam bidang bahasa, kesusasteraan dan kebudayaan Melayu serta menjadi pusat rujukan bidang tersebut.

Penukaran nama IKKBM kepada ATMA pada tahun 1992 telah meluaskan kajian ATMA dengan penambahan beberapa tujahan baharu. Yang terkini, ATMA telah dilantik sebagai peneraju Jawatankuasa Induk Pengembangan Bahasa Melayu Asia oleh Kementerian Pengajian Tinggi Malaysia.

Satu daripada kursus yang ditawarkan di ATMA adalah berkenaan dengan Kursus Intensif Keterampilan Bahasa Melayu (KIKBM) bagi pelajar luar dan dalam negara. KIKBM telah diwujudkan pada tahun 1999 di bawah program Consortium of Teaching Indonesia-Malaysia (COTIM). Bermula dengan hanya dua orang pelajar dari Amerika Syarikat, kini sudah memiliki lebih daripada 300 orang pelajar dari seluruh dunia, seperti  Australia, Kanada, England, Finland, Jerman, Jepun, Hong Kong, Iran, Korea Selatan, Zew Zealand, Filipina, Perancis, Singapura, dan Vietnam, telah mengikuti kursus ini.

KIKBM turut mendapat pengiktirafan daripada Constanz University of Applied Sciences (Jerman), La Trobe University, Melbourne (Australia), Tokyo University of Foreign Studies (Jepun), Setsunan University (Jepun) dan Korea Tourism Organization (Korea Selatan) sebelum ini.

Bermula pada tahun 2022, KIKBM sudah mula menerima pelajar baharu dari luar negara untuk kelas Keterampilan Bahasa Melayu secara bersemuka. Di ATMA, kursus bahasa Melayu tidak hanya dipelajari melalui pembelajaran dalam kelas semata-mata namun para pelajar turut diberi peluang untuk merasai sendiri cara hidup dan mengenali budaya masyarakat Melayu secara fizikal.

Bertepatan dengan seruan Perdana Menteri Malaysia kesembilan, Yang Amat Berhormat Dato’ Sri Ismail Sabri Yaakob yang berusaha untuk menjadikan bahasa Melayu sebagai bahasa kedua ASEAN, maka usaha menyebarkan bahasa Melayu tidak sekadar pembelajaran secara formal sahaja. Usaha ini seharusnya diselangi dengan pengetahuan budaya dan warisan masyarakat tersebut. Hal ini demikian kerana melalui budaya, pembelajaran menjadi lebih efektif dan berkesan.

KIKBM, ATMA turut menganjurkan Program Selami Budaya Masyarakat Melayu yang melibatkan para pelajar yang berasal dari Amerika Syarikat, Jerman dan Jepun. Melalui kursus ini, pelajar antarabangsa yang berdaftar turut diberikan kesempatan merasai sendiri suasana kehidupan masyarakat Melayu di kawasan perkampungan yang sebenar. Pada kali ini, lokasi yang menjadi pilihan ialah sebuah kampung di daerah Kuala Pilah, Negeri Sembilan.

Pemilihan Kampung Sungai Dua Besar ini atas dasar hubungan erat keluarga angkat di kampung tersebut dengan KIKBM, ATMA sejak tahun 2017. Sebelum ini, penulis pernah mengadakan program kemasyarakatan di kampung tersebut sambil mengkaji dialek yang digunakan oleh masyarakat sekitar kampung itu dan akhirnya, hubungan tersebut menjadi semakin rapat.

Pada kali ini, terdapat sedikit kelainan kerana program ini diadakan berdekatan dengan sambutan Hari Raya Aidilfitri pada tahun ini. Di sana, pelajar antarabangsa berpeluang mempelajari cara pembuatan dan penyediaan lemang tradisi Negeri Sembilan. Mereka bukan sahaja belajar untuk berinteraksi dengan orang kampung secara verbal dengan menggunakan bahasa Melayu sepenuhnya malah dapat memahami gastronomi Melayu melalui tatacara penghasilan lemang tradisi masyarakat Melayu itu sendiri.

Pelajar antarabangsa, Robert Hoegerl (Jerman) dan Brian (USA) mengatakan bahawa di negara mereka tiada masakan yang dimasak dengan menggunakan buluh seperti lemang. Hal ini demikian kerana di Jerman agak sukar untuk mendapatkan buluh seperti buluh lemang yang ada di Malaysia. Di sebalik penghasilan lemang tradisi ini terkandung pelbagai falsafah yang mendasari nama dan cara pembuatan lemang itu sendiri.

Ada pendapat yang mengatakan bahawa istilah “lemang” tercipta daripada sejenis makanan orang asli Negrito di Kelantan pada satu ketika dahulu. Selain itu, berdasarkan kenyataan Profesor Madya Datuk Paduka Dr. Rosli Saludin (Raja Teromba), istilah “melemang” dimulakan oleh suku Asli Temuan dan juga pada zaman Penghulu Naam sekitar tahun 1700. Namun begitu, setakat ini penghasilan istilah “lemang” belum lagi menemui kajian mengenainya. Apa-apa pun, kajian yang lebih mendalam harus dijalankan terlebih dahulu.

Aktiviti melemang yang dijalankan bersama-sama pelajar antarabangsa bukanlah sekadar memasukkan beras pulut dan santan semata-mata atau makan bersama-sama selepas membakar lemang itu. Namun begitu, secara ringkasnya, penulis cuba menghuraikan beberapa falsafah Melayu yang terselit di sebalik proses menghasilkan lemang dan berkongsi kepada para pelajar antarabangsa.

Lemang juga boleh melambangkan kemeriahan dan kegembiraan kerana juadah ini sering kali dihidangkan semasa sambutan perayaan seperti Hari Raya Aidilfitri dan Hari Raya Aidiladha. Kebersamaan ketika membuat lemang itu diibaratkan seperti permuafakatan yang terjalin dalam sesebuah masyarakat mahupun keluarga kerana orang Melayu tidak lekang dengan cara hidup bermasyarakat, bergotong-royong dan bertolak ansur antara satu sama lain.

Kandungan santan yang berlemak bersama-sama garam dan gula yang menyaluti beras pulut pula menunjukkan asam garam kehidupan yang dilalui oleh setiap insan yang bergelar manusia. Beras pulut di dalam buluh yang dibakar atau dipanggang juga menggambarkan sikap orang Melayu yang pada luarannya tampak keras tetapi masih mempunyai kelembutan dalam berbicara seperti lembutnya isi lemang yang sudah masak.

Setiap tafsiran manusia itu berbeza dan tafsiran penulis terhadap lemang juga sebegitu. Sambutan Hari Raya Aidilfitri kurang dirasai jika juadah lemang tradisi ini tidak dilengkapi dengan juadah utama, iaitu Rendang daging cili api yang asli dari Kuala Pilah. Hasil sentuhan resipi Azlina Ibrahim (anggota keluarga angkat ATMA), yang merupakan penduduk asal Negeri Sembilan membuatkan keenakan rendang tersebut menjadi sebutan dan buah mulut para pelajar antarabangsa yang menikmatinya.

Dalam memacu pemartabatan bahasa Melayu di negara-negara ASEAN, pengamatan dari sisi budaya masyarakat Melayu juga perlu diselitkan supaya pembelajaran bahasa Melayu menjadi lebih mudah dan berkesan melalui aktiviti di lapangan. Semoga lebih banyak aktiviti menyelami budaya masyarakat Melayu di negara ini dianjurkan supaya bahasa Melayu dapat diangkat seiring dengan budaya dan adat resamnya.


COVID-19 Punca Kecenderungan Kahwin Lewat

Untuk mendapatkan maklumat terkini, ikuti kami melalui Telegram

Pandemik COVID-19 dan pelaksanaan Perintah Kawalan Pergerakan (PKP) telah memberikan impak kepada statistik perkahwinan di Malaysia. Sepanjang PKP dilaksanakan sebarang majlis keraian atau akad nikah tidak dibenarkan bagi mengelakkan peningkatan kes COVID-19.

Situasi menunjukkan perubahan terhadap struktur perkahwinan dan peningkatan umur purata ibu bersalin dan seterusnya memberikan implikasi kepada pengurangan tempoh produktif golongan wanita berumur 15-64 tahun. Hal ini secara tidak langsung memberikan kesan kepada penurunan kadar kesuburan di Malaysia pada jangka yang panjang.

Berdasarkan kajian yang dilakukan oleh Jabatan Perangkaan Malaysia, umur purata perkahwinan wanita menunjukkan peningkatan daripada 27.5 tahun pada tahun 2016 kepada 28.1 tahun pada tahun 2020.

Trend terkini  menunjukkan ramai individu memilih untuk menamatkan usia bujang pada umur lewat 20-an berbanding dengan umur awal 20-an pada tahun 1980-an.

Senario semasa menunjukkan kecenderungan perkahwinan lewat berlaku dalam kalangan mereka yang berpendidikan tinggi dan masih memperkukuhkan kestabilan ekonomi masing-masing, terutamanya yang tinggal di kawasan bandar.

Peningkatan kos sara hidup yang semakin tinggi dan cabaran yang bakal dihadapi oleh ibu bapa muda pada musim pandemik ini, lantas membuatkan mereka menangguhkan hasrat menamatkan zaman bujang.

Walau bagaimanapun, dengan kelonggaran yang diberikan oleh kerajaan dan pembukaan semula sektor ekonomi, serta inisiatif yang diberikan kepada pasangan berkahwin dapat membolehkan pasangan mengimbangi kerjaya dan pembentukan keluarga.


Pupuk Semangat Patriot, Sertai Rejimen Askar Wataniah – Raja Muda Perlis

Pauh Putra, Perlis – “Setiap masyarakat perlu bersatu padu menggembleng tenaga dalam usaha mencetuskan ilham, menyebar luas serta menarik minat anak bangsa untuk menyertai Rejimen Askar Wataniah sebagai seorang anggota sukarelawan atau sukarelawati,” titah Raja Muda Perlis, Brigedier Jeneral Tuanku Syed Faizuddin Putra Jamalullail dalam menekankan pentingnya peranan masyarakat untuk menyuntik semangat patriot golongan belia di tanah air ini.

Menurut baginda, hal ini menjadi satu kerugian besar sekiranya jiwa dan keringat belia yang sihat tubuh badan dan memenuhi segala tahap minimum fizikal dan pendidikan yang diperlukan oleh Tentera Darat Malaysia dibiarkan dan tidak diguna pakai bagi tujuan yang mulia seperti ini.

Tugas ini amatlah berat, namun akan menjadi ringan sekiranya dilakukan dengan niat yang tulus dan secara kolateral.

Demikian titah baginda ketika berkenan berangkat menghadiri Majlis Makan Malam Gala Rejimen 504 Askar Wataniah Tahun 2021 yang diadakan di Dewan Harumanis Politeknik Tuanku Syed Sirajuddin (PTSS), Pauh Putra, Perlis.

Turut hadir sama ke majlis yang dianjurkan bersempena dengan Sambutan Hari Ulang Tahun Rejimen Ke-41 semenjak dari penubuhannya pada 7 September 1980 tersebut ialah Panglima Briged ke-6 Infantri Malaysia, Brigedier Jeneral Mohd Akib Haji Yusof dan Pengarah PTSS Abdul Malek Hassan.

Sehubungan dengan itu, Tuanku Syed Faizuddin Putra yang juga merangkap Komander Rejimen tersebut sejak 19 tahun yang lalu turut berharap agar kemasukan dan keaktifan serta pengekalan anak watan Perlis akan kembali meningkat dalam Angkatan Simpanan Tentera Darat berkenaan bertepatan dengan asas penubuhan Askar Wataniah itu sendiri.

Dalam kekangan pandemik COVID-19, baginda menzahirkan rasa bangga kerana asosiasi antara pihak Rejimen dengan awam dampak ketara sepanjang tahun 2021 walaupun menghadapi krisis besar ini.

Bermotokan “Di Latih untuk Perang”, Rejimen sentiasa mengadakan mesyuarat dan berusaha memastikan amanah yang diberikan oleh tampuk pemerintahan tertinggi dalam menyediakan anak watan Perlis berminat menyertai pasukan ini terus direalisasikan dengan jayanya.


Gambar Guru Tular Ujian Calitan Hidung Hanyalah Demonstrasi

Gambar tular di media sosial yang bertajuk “Di sebuah sekolah, guru menjalani latihan amali dengan swab pelajar” hanyalah demonstrasi ujian calitan hidung yang melibatkan empat orang guru dan empat orang murid yang dibimbing oleh dua orang Jururawat Masyarakat.

Kementerian Pendidikan Malaysia (KPM) telah menjalankan siasatan ke atas gambar yang tular di media sosial melibatkan ujian saringan COVID-19 yang dijalankan di sebuah sekolah di Pahang. Secara keseluruhannya, seramai 16 orang murid juga telah dipilih secara rawak untuk menjalani ujian saringan COVID-19 menggunakan kit ujian air liur.

KPM menegaskan, pengurusan ujian kendiri COVID-19 bagi murid sekolah KPM dilaksanakan mengikut ketetapan dalam Garis Panduan Pengurusan dan Pengoperasian Sekolah 3.0.

Pelaksanaan ujian kendiri ini hanya melibatkan penggunaan kit ujian air liur yang dibekalkan oleh KPM. Malah pelaksanaan ujian kendiri ini dibuat oleh murid dengan pemantauan guru.

KPM pada 28 November 2021 telah mengeluarkan surat pemakluman berkenaan pelaksanaan ujian saringan COVID-19 bagi murid sekolah rendah yang dibuat secara penggiliran bagi sekurang-kurangnya 10 peratus murid.

“Penggunaan kit ujian secara calitan hidung tidak dibenarkan dan tidak selaras dengan arahan KPM melalui surat bertarikh 28 November 2021. Semua sekolah bawah KPM perlu akur dan hanya menggunakan kit ujian air liur,” katanya dalam kenyataan hari ini.


Tindakan Tegas Dikenakan terhadap Individu yang Mempersenda OKU

Untuk mendapatkan maklumat terkini, ikuti kami melalui Telegram

Kuala Lumpur – YB Senator Datuk Ras Adiba Radzi, Presiden OKU Sentral menyelar tindakan dua individu yang merakam perbuatan mereka menggunakan parkir khas Orang Kurang Upaya (OKU) di sebuah pusat beli belah.

Menurut beliau, tindakan mereka yang berpura-pura menjadi OKU dan menggunakan kemudahan khas parkir telah mempersendakan golongan istimewa terbabit.

Laporan polis tetap akan dibuat terhadap individu yang mempersendakan golongan OKU, walaupun mereka sudah membuat permohonan maaf secara terbuka.

“Menghina OKU bukanlah sesuatu yang boleh dipermainkan. Kami mempunyai perasaan, kehendak dan maruah, jadi perkara sebegini harus dihentikan,” katanya sebelum membuat laporan polis di Balai Polis Jalan Travers, Brickfield, Kuala Lumpur.

Dua orang pemuda yang tular apabila mereka merakam aksi perbuatan mereka menggunakan parkir khas OKU mendapat kecaman orang ramai. Walau bagaimanapun, pemuda itu telah membuat permohonan maaf menerusi satu video klip.

Bukan itu sahaja, turut tular dua individu wanita yang menggunakan tandas khas  golongan OKU di sebuah stesen minyak  mengemukakan permohonan maaf secara bertulis kepada Presiden OKU Sentral ini.

“Laporan polis itu bertujuan menghalang insiden menghina OKU terus berlaku dalam kalangan masyarakat, dan sekali gus menjadikan masyarakat lebih prihatin terhadap golongan istimewa berkenaan,” tambah beliau lagi.


PM Merasmikan 100 Hari Aspirasi Keluarga Malaysia

KUALA LUMPUR – Sejarah tercipta pada hari ini apabila Perdana Menteri Malaysia, YAB Dato’ Sri Ismail Sabri Yaacob hadir merasmikan Aspirasi Keluarga Malaysia bagi meraikan pentadbiran 100 hari di bawah kepemimpinan beliau. Pelbagai acara yang bermula pada hari ini hingga 12 Disember diadakan di Pusat Konvensyen Kuala Lumpur (KLCC) turut dijangka menarik lebih 70 000 orang pengunjung. Terdapat pelbagai pameran melibatkan penyertaan 32 kementerian, selain merangkumi segmen peluang pekerjaan, budaya, perniagaan, saluran bantuan dan lain-lain lagi.

Secara keseluruhannya, jumlah pengunjung di semua lokasi di KLCC membabitkan Dewan 1 hingga 6 turut dikawal rapi apabila kira-kira 10 000 orang pengunjung sahaja dibenarkan masuk dalam satu-satu masa. Tegasnya, hal ini memerlukan kerjasama dan tanggungjawab semua pihak untuk menjaga prosedur operasi standard (SOP) dengan mengamalkan penjarakan fizikal, pemakaian pelitup muka dan menjaga kebersihan diri sepanjang berada di pusat konvensyen tersebut.

Dalam ucapan Perdana Menteri (PM), beliau menyatakan bahawa untuk merealisasikan Aspirasi Keluarga Malaysia, kerajaan telah menggariskan enam teras atau fokus utama dalam pencapaian 100 hari ini, iaitu menstrukturkan semula ekonomi; menjamin keselamatan dan ketenteraman negara; meningkatkan kesejahteraan sosial; mempertingkat infrastruktur menyeluruh; memperkukuh penyatuan dalam acuan Keluarga Malaysia; serta memperkasakan penyampaian perkhidmatan. Teras ini menjadi tunjang kekuatan Aspirasi Keluarga Malaysia untuk memulihkan negara, khususnya daripada kelelahan kesan pandemik COVID-19.

Pada masa yang sama, Perdana Menteri turut mengumumkan kira-kira 24 300 peluang pekerjaan yang melibatkan 75 majikan ditawarkan melalui Karnival Kerjaya di program Aspirasi 100 Hari sepanjang empat hari ini.

“Saya tidak dapat menyebut Aspirasi 100 hari bagi kesemua kementerian satu persatu, namun rakyat boleh meneliti pencapaian mereka melalui program pada hari ini yang berlangsung sehingga 12 Disember. Oleh itu, ambillah peluang ini untuk melihat program yang disediakan, termasuklah program Bantuan Aspirasi Kerajaan, pameran peluang kerjaya, kaunter perkhidmatan kerajaan dan banyak lagi program yang dibentuk khusus untuk Keluarga Malaysia,” jelas Perdana Menteri dalam ucapan perasmian Aspirasi keluarga Malaysia. Dalam ucapan tersebut, Perdana Menteri turut menyarankan semua pihak hendaklah mematuhi SOP bagi mengekang penularan wabak COVID-19 sepanjang berada di KLCC.

Pencapaian kerajaan pada hari ini terhasil melalui kerjasama tuan-tuan dan puan-puan sebagai sebuah keluarga besar yang sentiasa menyokong, membantu dan bersatu hati. Saya memahami bahawa rakyat meletakkan harapan yang tinggi terhadap kerajaan ini. Namun begitu, 100 hari bukanlah jangka masa yang memadai untuk mengukur prestasi. Masih terdapat ruang yang perlu diberikan perhatian serius dan ditambahbaikkan. Kami akan berusaha dengan sebaik-baiknya, demi kemaslahatan rakyat.

“Pada kesempatan ini saya mengucapkan sedalam-dalam terima kasih, tahniah dan penghargaan kepada semua pihak yang terlibat dalam menjayakan program 100 Hari Aspirasi Keluarga Malaysia ini. Keluarga kita ialah tanggungjawab bersama. Kita tetap bermuafakat dalam apa-apa jua keadaan, kerana aspirasi dan matlamat kita ialah inspirasi kita bersama-sama,” demikian jelas Perdana Menteri semasa mengakhiri ucapan beliau.


Konvokesyen IPG Diadakan Secara Bersemuka

KUALA LUMPUR- Kementerian Pendidikan Malaysia (KPM) memaklumkan bahawa Istiadat Konvokesyen Institut Pendidikan Guru (IPG) KPM kali ke-11 pada tahun ini akan diadakan secara bersemuka bermula pada 27 hingga 31 Mac 2022.

Istiadat konvokesyen ini melibatkan sebanyak 8799 orang graduan IPG bagi tahun 2020 dan 2021. Istiadat Konvokesyen IPG KPM secara bersemuka akan dilaksanakan mengikut prosedur operasi standard (SOP) Pelan Pemulihan Negara (PPN) yang ditetapkan oleh Kementerian Kesihatan Malaysia (KKM) dan Majlis Keselamatan Negara (MKN).

Perincian lanjut berkaitan dengan konvokesyen tersebut akan dimaklumkan kepada semua graduan yang terlibat dalam tempoh terdekat. Pada masa yang sama, Konvokesyen IPG KPM Secara Dalam Talian Tahun 2021 yang dijadualkan pada 20 hingga 22 Disember 2021 juga akan diteruskan mengikut perancangan memandangkan semua persiapan bagi majlis tersebut telah dilakukan. Konvokesyen tersebut akan disiarkan melalui Youtube Rasmi Institut Pendidikan Guru 2 Malaysia (IPGM) dan Facebook Konvo IPG.

Graduan yang telah mendaftar bagi konvokesyen secara dalam talian juga boleh mengikuti konvokesyen secara bersemuka pada bulan Mac 2022. KPM sentiasa komited untuk terus melakukan yang terbaik demi memartabatkan tahap pendidikan negara ke aras yang lebih tinggi.


KPM Gesa Kerja Penyelenggaraan Bumbung Sekolah Disegerakan

Untuk mendapatkan maklumat terkini, ikuti kami melalui Telegram

Muar, Johor – Kementerian Pendidikan Malaysia (KPM) dan Jabatan Kerja Raya (JKR) Daerah Muar mengarahkan pihak perunding dan kontraktor untuk mengambil tindakan pembaikan dengan segera setelah siasatan terperinci dilakukan berikutan kejadian bumbung runtuh di sebuah blok Sekolah Menengah Kebangsaan (SMK) seri menanti, Muar.

Pembaikan bumbung sekolah tersebut perlu dilakukan segera bagi memastikan blok-blok yang terlibat dapat digunakan untuk sesi pengajaran dan pembelajaran (PdP) secara bersemuka.

Sehubungan dengan itu, KPM telah mengarahkan pihak perunding terlibat dengan kerja-kerja reka bentuk untuk menjalankan siasatan terperinci dan menyediakan laporan berkaitan kegagalan tersebut, termasuklah keselamatan kerja bumbung di blok bersebelahan.

Menurut KPM, kerja-kerja menaik taraf bumbung sekolah dan penyelenggaraan bangunan serta kerja lain yang berkaitan di SMK Seri Menanti dilaksanakan melalui perolehan secara sebut harga oleh JKR Daerah Muar selaras dengan peraturan perolehan yang berkuat kuasa.

“JKR Daerah Muar telah mengeluarkan Surat Setuju Terima kepada kontraktor yang berjaya untuk melaksanakan kerja-kerja menaik taraf bumbung dan penyelenggaraan bangunan di sekolah berkenaan bermula dari 16 Ogos 2021 dan dijangka siap pada Januari 2022”, katanya dalam kenyataan itu.

Semasa kejadian, angin kuat telah memasuki struktur bumbung yang dalam keadaan separa terbuka telah menjadi punca kegagalan struktur bumbung di blok Meranti. Walau bagaimanapun, tiada kemalangan jiwa dilaporkan ketika kejadian berlaku.


Lambakan Graduan Tempatan Semakin Membimbangkan

Wabak koronavirus (COVID-19) yang menyerang seluruh dunia pada penghujung tahun 2019 dilihat telah melumpuhkan kesemua aktiviti di seluruh dunia, khususnya sektor ekonomi.

Tidak terkecuali bagi Malaysia yang mempunyai persekitaran ekonomi yang kurang memberangsangkan pada tahun 2020 memberikan kesan kepada kedudukan pasaran buruh, seterusnya menyebabkan lambakan siswazah meningkat dengan ketara.

Menurut statistik Jabatan Perangkaan Malaysia (DOSM) pada tahun 2019, didapati bahawa graduan siswazah tempatan meningkat sebanyak 5.29 juta atau 6.9 peratus lebih tinggi berbanding dengan 4.94 juta pada tahun 2018. Peratusan graduan siswazah dalam tenaga buruh turut meningkat 6.8 peratus daripada 4.14 hingga 4.42 juta orang pada tahun 2018 hingga 2019. Kadar penyertaan tenaga buruh graduan siswazah pada tahun 2019 pula dilihat menurun sebanyak 0.1 peratus, iaitu daripada 83.6 peratus kepada 83.5 peratus.

Pada tahun yang sama (2019), seramai 170 300 orang penganggur graduan siswazah dicatatkan dan jumlah ini dilaporkan meningkat sebanyak 5.5 peratus berbanding dengan tahun 2018, iaitu sebanyak 161 300. Sementara itu, menurut laporan kajian Institute of Student Employers (ISE), tahap pengambilan pekerja atau pasaran buruh graduan dan pelajar latihan atau penempatan Malaysia menurun 15 peratus kepada 29 peratus tahun lalu.

Rentetan itu, dijangkakan angka penurunan ini akan berlanjutan sehingga tahun ini dengan lebih daripada 30 peratus penurunan mungkin terjadi, khususnya bagi pekerjaan graduan siswazah. Trend penurunan yang berlaku pada tahun 2019 menyaksikan berlakunya lambakan graduan di pasaran tenaga buruh dan hal ini dilihat semakin kritikal. Pada masa yang sama, sebanyak 85 program akademik di 20 universiti awam seluruh negara telah dilupuskan pada tahun lalu.

Hari ini dengan impak Revolusi Perindustrian 4.0 (IR 4.0) dan pandemik COVID-19 yang berlarutan, menyebabkan ramai siswazah institusi pengajian tinggi (IPT) tempatan bukan sahaja menjadi penganggur, malah terpaksa mencari pekerjaan di luar bidang pengajian masing-masing.

Hal ini disokong dengan kenyataan Ketua Pengarah Pendidikan Tinggi, Profesor Datuk Dr. Husaini Omar, program-program akademik yang dilupuskan dilihat tidak lagi relevan dengan industri semasa dan digantikan dengan program baharu.

Untuk program sedia ada, sekiranya tidak dilupuskan, hal ini perlu digantikan dengan mod penawaran yang berbeza atau digabungkan dengan program lain bagi memastikan program tersebut mampu berdaya saing dan menjamin kemampanan program akademik itu sendiri.

Walau bagaimanapun, hal ini tidak bermaksud program tersebut tidak lagi penting, sebaliknya pentadbiran IPT perlu memikirkan sesuatu supaya dapat ditambah baik demi melahirkan siswazah berkualiti dari segi kemahiran.

Kajian pasaran bersama industri juga sudah dilakukan sebelum sesebuah program ditawarkan, namun keadaan ekonomi yang tidak menentu dalam situasi negara dilanda pandemik COVID-19, pastinya memberikan kesan kepada kebolehpasaran graduan hari ini.

Oleh itu, IPT yang menawarkan bidang pengajian juga perlu keluar daripada kepompong kebiasaan dan mula berfikir lebih kreatif serta inovatif untuk memastikan kebolehpasaran siswazah dapat ditingkatkan. Sudah tiba masanya pihak universiti memainkan peranan dengan menyediakan aspek pengajian yang lebih mesra dengan dunia pekerjaan daripada peringkat awal.

Dengan pelbagai saingan dan teknologi kini yang semakin pesat berkembang, graduan tidak boleh hanya melihat tahap kecemerlangan pada kertas peperiksaan dan secara teori, sebaliknya mementingkan aspek praktikal dan teknikal. Maka, tahap kebolehpasaran mereka jauh lebih tinggi berbanding dengan pelajar yang hanya belajar pada satu bidang.

Sekiranya tiada usaha dilaksanakan bagi menambah baik kemahiran sedia ada dalam usaha memenuhi keperluan industri pada masa hadapan, jurang kemahiran dalam kalangan graduan siswazah akan melebar.

Sehubungan itu, dalam usaha membantu siswazah mendapatkan pekerjaan setiap universiti juga mungkin boleh mewujudkan Pelan Strategik Kebolehpasaran Graduan sebagai proses persiapan dan persediaan mahasiswa menempuhi alam pekerjaan.

Persekutuan Majikan-Majikan Malaysia (MEF) turut mengakui ijazah kini bukan lagi lesen besar untuk menempatkan diri dalam dunia pekerjaan, sebaliknya pelbagai faktor lain, khususnya aspek fleksibiliti serta keupayaan komunikasi yang baik turut diberikan perhatian.

Hakikat yang harus diakui, mempunyai ijazah kini bukanlah lesen mendapat pekerjaan, sebaliknya hanya menjadi asas membina kerjaya. Peluang pekerjaan juga bukanlah bergantung pada kualiti IPT atau program yang ditawarkan oleh sesebuah universiti tersebut kerana seperti yang diketahui program-program yang ditawarkan sudah melepasi standard yang telah ditetapkan.

Oleh itu, dalam era serba mencabar hari ini, graduan perlu merebut sebanyak mungkin peluang untuk mendapatkan pekerjaan.Â Kerajaan turut berusaha membantu graduan-graduan ini dengan menyediakan platform menerusi Pelan Jana Semula Ekonomi Negara (Penjana), Program KPT (KPT-CAP), iaitu satu usaha julung kali diadakan dalam menangani cabaran kebolehpasaran graduan dan mengurangkan pengangguran.

Ayuh graduan semua! Persiapkan diri untuk lebih berdaya saing.


Krisis Malas Membaca: Ke Arah Pembentukan “Hegemoni Dangkal”?

Untuk mendapatkan maklumat terkini, ikuti kami melalui Telegram

Krisis hilang minat membaca terutamanya dalam kalangan warga muda merupakan krisis yang wajar dibimbangkan oleh semua pihak. Hilang minat membaca bukan suatu hal yang remeh, namun krisis sebegini mampu menjadi titik awal kemunduran bangsa. Pandang kembali ke belakang dan lihatlah bagaimana proses janaan ilmu ahli falsafah silam yang berhasil mencorakkan idea buat generasi yang seterusnya. Sulaman antara pengalaman, pemikiran, pembacaan dan penulisan memastikan alur ilmu berterusan tersalir ke dalam ufuk pemikiran masyarakat, lantas memunculkan idea-idea baharu. Simbiosis antara membaca dengan menulis memunculkan sebuah sistem pengembangan ilmu dalam melahirkan peradaban dan ketamadunan.

Jika diamati secara konsisten, budaya membaca di Malaysia boleh dikatakan berada pada keadaan yang tidak kondusif. Apakah indikatornya? Merujuk pada data yang dikeluarkan oleh World’s Most Literate Nations (WMLN) 2016, Malaysia disenaraikan pada kedudukan ke 53 daripada 61 negara.

Hal ini bermakna, Malaysia merupakan negara kelapan terendah minat membacanya. Manakala, data dari World Culture Score Index pada tahun 2017 pula mendapati masyarakat Malaysia hanya memperuntukkan waktu membaca kurang daripada lima jam seminggu. Hal ini jauh bezanya jika dibandingkan dengan negara pada kedudukan pertama, India dengan 10 jam seminggu.

Maka itu, bukanlah kejanggalan apabila sesetengah ruangan komen di media sosial kerap dihiasi oleh frasa “panjang sangat, baik lukis sahaja” berkaitan dengan penulisan yang panjang lebar. Frasa ini kemudian dinormalisasikan sebagai suatu frasa yang kononnya kelakar, seolah-olah menjadi sesuatu yang dibanggakan jika tidak membaca. Samalah juga halnya bagi satu artikel lima minit yang hanya dibaca judulnya lalu dibuat kesimpulan yang membabi buta. Bayangkan, penulisan ringkas yang memerlukan kurang lima minit pun masih ada yang gagal menyelesaikannya, apatah lagi jika buku tersebut setebal 30 halaman? Trajektori ini cukup jelas untuk menggambarkan krisis kecintaan ilmu oleh sebilangan masyarakat.

Perkembangan ini merupakan satu hal yang tidak sihat — sama ada dalam konteks pembangunan bangsa mahupun proses pengembangan ilmu. Himpunan masyarakat yang tidak membaca merencatkan percambahan minda, lalu mewujudkan sebuah masyarakat mundur.

“Penyakit” ini memunculkan sebuah ‘hegemoni’ (kuasa dominasi) kemunduran pemikiran yang kemudian menjangkiti keseluruhan masyarakat. Apabila majoriti dijangkiti, inilah dinamakan sebagai “hegemoni dangkal” yang menjadi cabaran bagi golongan inteligensia dalam menjajarkan kembali kemunduran pemikiran.

Hal ini disebabkan oleh terbentuknya sebuah keutuhan “benteng kejumudan” berbanding dengan kuasa penembusan intelektual. Ketidakupayaan untuk memperbetulkan keadaan akhirnya menyebabkan kita dan generasi yang seterusnya disosialisasikan oleh “hegemoni dangkal” ini.

Membaca kedengarannya agak remeh, tetapi jika gagal melaksanakannya menyebabkan lahirnya generasi yang lemah daya keintelektualannya. “Hegemoni dangkal” ini termasuklah memunculkan majoriti masyarakat yang gagal menganalisis fenomena secara objektif, gagal memunculkan idea baharu yang segar, penerimaan yang lemah terhadap perbezaan, penutupan minda secara optimum, mudah dipengaruhi, dan lemas dalam kitaran sentimen. Kelemahan daya intelektual ini menyebabkan masyarakat berisiko menjadi medium kawalan dan medium kepenggunaan melalui alat hegemoni supratruktur seperti yang digariskan oleh ahli falsafah Itali, Antonio Gramsci (lihat teori hegemoni untuk pembacaan lanjut).

Perlu diakui, bangsa membaca merupakan bangsa yang berjaya. Kerajaan perlu memikirkan strategi ampuh untuk memupuk minat membaca dalam kalangan masyarakat. Hal ini turut menjadi isu nasional yang berkaitan dengan  masa depan bangsa dan negara. Generasi Z merupakan generasi yang benar-benar terancam. Kebanyakan ibu bapa kini kelihatannya terlalu memanjakan anak-anak dengan peranti seawal usia setahun jagung semata-mata untuk “memudahkan” kerja. Dilengkapi peranti tersebut dengan berbagai-bagai aplikasi menarik, buku dan medium bacaan bukan lagi satu tarikan jika dibandingkan dengan permainan video. Apakah perkembangan ini berisiko melahirkan generasi bangsa Malaysia yang mundur? Strategi hari inilah yang bakal menentukannya.

Penulis, Pensyarah di Centre for Languages and Foundation Studies (CELFOS), Universiti Sultan Azlan Shah (USAS).


Cabaran Pendidikan Mengikut Perspektif Islam

Ledakan pemikiran berteraskan era Revolusi Perindustrian 4.0 menghasilkan impak terhadap keseluruhan aliran dalam pendidikan dan tidak terkecuali bagi mata pelajaran pendidikan Islam. Kekangan paradigma, pemikiran, penterjemahan idea, pembentukan kefahaman dan penginterpretasian amalan merupakan konflik pertembungan yang didasarkan asas pendidikan yang dibina ilmuwan terdahulu dengan penghasilan metodologi pendidikan yang dipelbagaikan. Maka, hal ini menuntut perhatian dan keupayaan pengadaptasian dalam kalangan pemegang taruh dalam sektor pendidikan seperti guru, pelajar, ibu bapa, komuniti setempat dan kementerian.

Apakah cabaran-cabaran yang dihadapi oleh bidang pendidikan secara keseluruhannya dan kesan kepada sistem pendidikan negara?

Asas kesan boleh diperincikan berteraskan cabaran teknologi maklumat dan media massa. Teknologi bukanlah sesuatu yang asing dalam pengajaran dan sejarah Islam kerana hal tersebut merupakan suatu proses yang berterusan dan berkembang bersama-sama dengan kepandaian manusia untuk memudahkan urusan kehidupan. Oleh itu, revolusi teknologi maklumat merupakan suatu perkara yang akan terus berkembang pesat dengan ledakan ilmu. Masyarakat akan berorientasikan maklumat kerana maklumat boleh didapati dengan mudahnya kerana teknologi semakin berkembang, di samping arus semasa yang mengupayakan seseorang itu memahami teknologi maklumat dengan lebih mendalam.

Selaras dengan perkembangan teknologi maklumat, struktur pendidikan menjadi lebih tercabar kerana terpaksa mengubah untuk menilai dan menstrukturkan semula secara keseluruhan langkah sekolah beroperasi, pendekatan yang digunakan dalam pengajaran serta cara pembelajaran. Perkara ini haruslah dilakukan secara berhati-hati agar nilai-nilai agama tidak terjejas walaupun kita inginkan kemajuan yang setara dengan negara-negara luar yang sudah pun maju terlebih dahulu berbanding dengan Malaysia, namun runtuh dari segi akhlak dan moralnya. Malahan terdapat pelbagai kesan negatif yang berlaku akibat daripada perkembangan teknologi maklumat serta media massa.

Antara impak yang sering menjadi perbualan umum ialah kelekaan dalam mengerjakan ibadah, hubungan kekeluargaan yang kurang intim kerana kesibukan melayan rancangan televisyen, kemerosotan dalam pembelajaran serta tidak fokus dalam kelas kerana waktu senggang banyak ditumpukan untuk melakukan kerja-kerja yang kurang berfaedah sehingga ke larut malam.

Untuk itu, antara saranan yang dikemukakan untuk menghadapi cabaran ini ialah segala perubahan yang dilakukan sama ada dalam kurikulum mahupun selain daripada itu hendaklah mendapatkan khidmat nasihat daripada ahli agama terlebih dahulu sebelum memutuskan hal tersebut. Hal ini dikatakan demikian kerana kerjasama yang secara telus ini akan membuahkan hasil yang dihajati kerana terdapat kesepakatan antara para fuqaha serta ahli pakar yang lain seperti penggubal kurikulum.

Seterusnya, segala rancangan yang tidak mempunyai nilai-nilai yang positif hendaklah dikurangkan penayangannya di kaca televisyen sebagai langkah awal untuk mengurangkan pengaruh media massa ke atas kecemerlangan diri pelajar. Sebaliknya, rancangan yang berbentuk pendidikan serta akademik hendaklah ditayangkan tidak terhad pada waktu siang sahaja malahan pada waktu perdana, iaitu sekitar pukul 7.00 hingga 10.00 malam.

Selain itu, cabaran persepsi masyarakat berkaitan dengan didikan agama hanya terletak pada ahli agama. Menerusi aliran pendidikan moden, kurikulum itu tidak lagi terbatas pada perkara yang diberikan dalam lingkungan sekolah sahaja, bahkan juga meliputi hal-hal yang bersangkutan dengan aspek kehidupan di luar sekolah. Sehubungan dengan itu, pendidikan misalnya bukan hanya berlaku di sekolah sahaja, malahan turut berlaku di luar sekolah seperti di rumah dan kawasan kejiranan.

Ibu bapa merupakan golongan yang menjadi tunjang dalam proses pendidikan anak-anak. Pendidikan anak-anak tersebut berlaku sebelum proses kelahiran berlaku lagi, iaitu kedua-dua orang tuanya sentiasa melakukan amal soleh dan mengamalkan amalan doa menerusi matlamat untuk menjadikan anak-anak sebagai generasi yang diredai Allah SWT.

Impak daripada itu, yang dihadapi oleh generasi pada masa ini ialah hilangnya konsep ta’dib dalam pendidikan. Pendidikan itu hanya berbentuk pembelajaran untuk mencapai kecemerlangan dalam peperiksaan, tetapi kurang memberikan penekanan terhadap proses mendidik, pengajaran adab serta pembentukan akhlak. Bagi menangani dilema ini, proses mendidik dan membentuk seseorang pelajar itu hendaklah membawanya ke arah pembentukan peribadi, sikap, watak serta sahsiah yang selaras dengan yang diredai Allah SWT.

Peranan guru hanya terhad sewaktu masa persekolahan sahaja. Sekiranya amanah ini dilakukan secara satu pihak sahaja, tidak mungkin hasil yang kita inginkan itu dapat dinikmati sepenuhnya. Meskipun guru mempunyai tugasan serta bebanan kerja yang banyak, perkara ini tidaklah menjadi permasalahan besar kerana terdapat pembahagian tugas telah pun dilakukan oleh pihak pentadbiran sekolah. Pendidikan tidak berkesan jika sekolah sahaja yang memberi pendidikan sedangkan keluarga dan masyarakat tidak turut serta membantu atau sebaliknya melakukan sesuatu yang bertentangan dengan kandungan pendidikan.

Secara tuntasnya, tugasan mendidik anak bangsa terutamanya yang bergelar Muslim hendaklah dilakukan secara kolektif, iaitu secara kerjasama antara guru, ibu bapa serta masyarakat setempat. Cadangan serta gagasan untuk menghadapi cabaran-cabaran dalam pendidikan. Syed Muhammad Naquib Al-Attas menyebutkan dalam bukunya berkaitan dengan sistem pendidikan yang seharusnya diikuti oleh orang Islam, iaitu sistem yang berpaksikan ajaran Islam dengan menjadikan Rasulullah SAW itu sebagai ikutan yang terbaik.

Pendidikan yang terlalu mengikut model Barat hendaklah dikesampingkan kerana Islam juga mempunyai banyak tokoh-tokoh yang berketerampilan dalam bidang pendidikan seperti Ibn Khaldun, Imam Ghazali, Al-Qabisi dan sebagainya yang terkenal dengan pelbagai teori. Guru berperanan untuk membentuk manusia dari segi perwatakan serta penampilannya. Oleh sebab itu, seseorang guru haruslah memiliki kualiti sebagai guru yang ideal.

Guru ideal yang dimaksudkan ialah mampan dan utuh akidahnya serta kepercayaannya kepada Allah SWT dalam semua aspek. Beliau mampu menonjolkan peribadi dan perlakuan yang diredai oleh Allah SWT dalam setiap tindak-tanduknya . Malah guru yang ideal selalu memohon pertolongan dan bimbingan daripada Allah SWT dalam menjalankan tugasannya sebagai pendidik anak bangsa. Kurikulum pendidikan yang patut diberikan kepada generasi pelajar bagi mencapai matlamat untuk melahirkan insan soleh dari segi jasmani, rohani, emosi dan intelek yang dapat memikul tanggungjawab untuk memajukan diri, keluarga, masyarakat dan negara. Pendidikan membawa pengertian yang cukup luas kerana meliputi hampir kesemua aktiviti manusia daripada yang paling kecil seperti menjala ikan untuk dijadikan lauk sehinggalah kepada aktiviti yang lebih kompleks seperti berfikir dalam bentuk individu secara kolektif dan mampan.

1. Mempersiapkan seseorang dari segi keagamaan, iaitu mengajarnya syiar-syiar agama  melalui al-Quran dan al-Sunnah. Menerusi jalan itu potensi iman dapat  dipertingkatkan.

4. Melengkapkan manusia dengan asas latihan kemahiran atau pekerjaan.

5. Mempertingkatkan daya pemikiran kerana dengan pemikiran individu itu dapat membuat berbagai pekerjaan dan pertukangan atau kemahiran tertentu.

6. Membekalkan individu dengan kemahiran kesenian, termasuklah muzik, syair, khat, seni bina dan lain-lain.

Profesor Hasan Langgulung pula menyatakan terdapat tiga tujuan utama pendidikan, iaitu pertama, untuk menentukan haluan bagi proses pendidikan, iaitu ke arah manakah tujuan pembentukan generasi muda atau corak individu yang dihasilkan melalui pendidikan. Kedua, untuk merangsang dan mendorong individu bekerja bersungguh-sungguh bagi mencapai nilai-nilai murni dalam kehidupan. Ketiga, untuk menjadi kriteria dalam menilai proses pendidikan, iaitu menilai pencapaian pendidikan itu sama ada berjaya atau tidak.

Dalam konteks Malaysia, permulaan berkisar kepada pembentukan Kurikulum Bersepadu Sekolah Menengah (KBSM) dan Kurikulum Bersepadu Sekolah Rendah (KBSR) dan diteruskan dengan KSSR dan KSSM. Menerusi kurikulum ini, pendidikan Islam dan Moral amat dititikberatkan dan menjadi teras kepada mata pelajaran lain untuk memastikan matlamat pendidikan negara yang digariskan melalui Falsafah Pendidikan Negara dapat dicapai.

Keseluruhan daripada perbincangan ini menyatakan asas kurikulum memainkan peranan penting untuk dimasukkan dalam pendidikan agar generasi yang dibentuk itu meliputi individu yang soleh melalui penerapan nilai-nilai intelek, rohani, jasmani dan emosi yang seimbang agar berkeupayaan memikul tanggungjawab yang dituntut dalam ajaran Islam. Kurikulum dan tujuan pendidikan tidak boleh dipisahkan dan saling mempunyai wasilah antara satu sama lain. Kurikulum pendidikan perlu dibentuk berdasarkan tujuan pendidikan itu sendiri. Dalam erti kata lain, kurikulum pendidikan digubal berdasarkan tujuan-tujuan tersebut. Akhir daripada keseluruhan proses ini mampu merencanakan penghasilan asas kerangka pendidikan yang dapat memperkembangkan nilai amalan dan penghayatan sebagai inti pati utama dalam setiap diri pelajar khasnya dan masyarakat amnya.

Dr. Mohd Syaubari Othman, Pensyarah Kanan, Jabatan Pengajian Pendidikan, Fakulti Pembangunan Manusia, Universiti Pendidikan Sultan Idris.


Pertingkatkan Jati Diri dan Cinta akan Bahasa Melayu

Untuk mendapatkan maklumat terkini, ikuti kami melalui Telegram

Kuala Lumpur – Hampir 70 peratus golongan remaja tidak memahami konsep penggunaan bahasa Melayu secara rasmi atau tidak rasmi. Anak muda seolah-olah hilang jati diri  dan kecintaan terhadap bahasa kebangsaan mereka. Demikian penjelasan Munsyi Dewan (Bahasa), Profesor Madya Dr. Ramalinggam Rajamanickam, dari Fakulti Undang-undang, Universiti Kebangsaan Malaysia.

Beliau berkongsi beberapa pandangannya kepada pelayar media sosial Dewan Bahasa dan Pustaka (DBP) menerusi segmen Tutur Kita: “Bahasa Berwibawa Martabat di Mercu” sebentar tadi yang ditemani oleh moderator, Encik ‘Azimin Daud.

Tokoh Bahasa Melayu yang banyak menghasilkan buku ilmiah perundangan dalam bahasa Melayu ini mengajak pelayar untuk sama-sama menzahirkan kecintaan terhadap bahasa Melayu. Secara peribadi, beliau turut terkesan dengan sebilangan remaja yang masih lagi tidak memahami penggunaan bahasa Melayu dalam konteks rasmi atau tidak rasmi.

Menurutnya, berkaitan dengan isu bahasa, DBP seolah-olah mengambil tanggungjawab penuh untuk memartabatkan bahasa Melayu di mercu.

Dalam isu bahasa, kita tidak boleh meletakkan satu beban ke atas DBP. DBP merupakan organisasi yang membantu kita dalam usaha menyebarluaskan bahasa. Beban untuk memartabatkan bahasa bukan diletakkan kepada DBP semata-mata, sebaliknya suka atau tidak, semua orang bertanggungjawab untuk memartabatkan bahasa. Untuk menjadi warganegara yang baik, selain mempunyai kad pengenalan, kita juga perlu berkomunikasi dalam bahasa Melayu. Orang yang tidak berbahasa Melayu dengan baik tidak layak menjadi warganegara ini. Bahasa kebangsaan ialah bahasa Melayu dan jika kita tidak boleh berbahasa Melayu, kita tidak layak menjadi warganegara ini.

Beliau secara sinis menempelak warganegara ini yang sepatutnya malu kerana tidak tahu berbahasa Melayu berbanding dengan warga asing yang datang ke negara ini. Katanya, warga asing yang datang ke negara ini sudah mampu bertutur dalam bahasa Melayu dalam tempoh tiga bulan tetapi warganegara Malaysia yang sudah tinggal di negara ini lebih dari 60 tahun masih lagi tidak boleh berbahasa Melayu dan keadaan ini amat memalukan. Mereka bukan tidak boleh bertutur bahasa Melayu, tetapi mengambil sikap tidak mahu bertutur dalam bahasa ini.

Jelasnya, antara “tidak boleh” dengan “tidak mahu” merupakan dua perkataan yang berbeza. Tidak boleh bermaksud tidak mampu dan agak mustahil warganegara ini tidak mampu bertutur dengan baiknya. Jika mereka tidak mahu bermaksud mereka memang tidak hendak berbahasa Melayu, ibarat “hendak seribu daya, kalau tak hendak seribu dalih”.

Dalam hal ini, apa-apa yang berlaku lebih kepada hendak seribu dalih, iaitu sengaja memberikan alasan bahawa bahasa Melayu sukar dituturkan sedangkan sebaliknya kerana sering dituturkan oleh orang ramai. Semua orang boleh bercakap tetapi selalu orang memberikan alasan tidak tahu bercakap dalam bahasa. Masalah ini bukan berpunca daripada bahasa tetapi datangnya daripada sikap individu.

Katanya, apabila ingin memartabatkan bahasa Melayu bukan bermaksud kita meminggirkan bahasa Inggeris, bahkan bahasa kedua ini juga penting tetapi dalam konteks negara ini perlu difahami bahawa bahasa kebangsaan ialah bahasa Melayu. Maka itu, suka atau tidak, sebagai warganegara kita mesti mengutamakan bahasa kebangsaan, terutama dalam urusan rasmi.

Rakyat negara ini wajib menggunakan bahasa kebangsaan. Perkara ini termaktub dalam Perlembagaan Persekutuan, Perkara 152, Akta Bahasa Kebangsaan, Akta Pendidikan, Akta Institut Pendidikan Tinggi Swasta, dan peruntukan bahasa kebangsaan dalam pelbagai jenis undang-undang. Bagi penjawat awam, mereka tertakluk pada pekeliling Jabatan Perkhidmatan Awam yang semuanya menuntut penggunaan bahasa kebangsaan.

Ada orang beranggapan bahawa apabila seseorang itu bertutur dalam bahasa Inggeris, statusnya akan dipandang tinggi berbanding dengan orang yang bercakap dalam bahasa Melayu. Inilah persepsi yang dapat dikesan terutama ketika mengikuti mesyuarat yang menggunakan bahasa Inggeris sedangkan mereka warganegara Malaysia.

Dalam hal ini, apakah keperluan bercakap dalam bahasa Inggeris, sekiranya ahli mesyuarat mampu memahami bahasa Melayu? Mesyuarat yang dijalankan dalam urusan rasmi yang menggunakan bahasa Inggeris tidak sah kerana mesyuarat rasmi perlu dijalankan dalam bahasa kebangsaan. Selain itu, status kita tidak ditentukan oleh bahasa. Sebaliknya status kita ditentukan oleh nilai dan pembawaan diri. Kalau kita dalam kalangan orang yang berilmu, ikutlah resmi padi, semakin berisi semakin tunduk, bukan mengikut resmi jagung, makin berisi makin tegak. Orang yang berilmu tidak menunjuk pandai kepada orang lain, sebaliknya semakin berilmu, semakin berhemah tinggi dan berbudi pekerti.

Oleh itu, jika kita menggunakan bahasa Inggeris secara berlebihan, perlu diingat bahawa keturunan kita tidak akan berubah. Keturunan kita tetap berkulit sawo matang kekal sebenarnya, iaitu India kekal India, Melayu kekal Melayu, dan keluarga Sumatera kekal Sumatera. Walaupun pada hari ini kita boleh bercakap Inggeris, keturunan kita tidak akan berubah menjadi British. Inilah realitinya, berpijaklah di bumi yang nyata.

Di samping itu, pertuturan kita perlu disesuaikan mengikut keselesaan masyarakat setempat untuk kepentingan bersama. Jika kita bertutur dengan orang kampung, gunalah loghat bahasa yang sesuai dan lebih mudah difahami oleh mereka. Penggunaan bahasa Inggeris dibenarkan mengikut konteks dan kesesuaian dan keperluan setempat. Jika kita tidak tahu berbahasa, belajarlah kerana “belakang parang jika diasah lagikan tajam”. Orang yang tidak pandai jika diajar lama-kelamaan akan menjadi pandai. Oleh itu, tiada alasan untuk tidak mempelajari bahasa.

Dalam konteks pemartabatan bahasa Melayu, walaupun bahasa ibunda saya bukan bahasa Melayu, saya pencinta bahasa. Hal ini demikian kerana bahasa Melayu merupakan bahasa kebangsaan, bahasa rasmi dan saya mempunyai tanggungjawab untuk memartabatkan bahasa. Bukan saya sahaja yang bertanggungjawab, semua warganegara juga bertanggungjawab.

Menurutnya, walaupun usaha yang dilakukannya itu kecil, usaha itu sebenarnya akan memberikan makna terhadap perkembangan bahasa. Dari dahulu hingga kini, terdapat usaha untuk memperkasakan bahasa Melayu. Baru-baru ini, terdapat semangat baharu dalam usaha menjadikan bahasa ini sebagai bahasa kedua ASEAN. Usaha y ang baik ini tidak mampu digalas oleh DBP bersendirian tanpa kerjasama daripada semua pihak. Penerapan semangat bahasa ini perlu dimulakan dari rumah. Melentur buluh biarlah daripada rebungnya. Anak perlu didedahkan dengan penggunaan bahasa sejak dari rumah lagi. Tidak salah bertutur dalam bahasa ibunda tetapi perlu ada jati diri untuk mencintai bahasa kebangsaan.

Begitu juga dengan pendidikan di sekolah, jati diri cinta akan bahasa Melayu perlu disemai. Memang benar terdapat pengajaran bahasa Melayu dari peringkat sekolah rendah hingga universiti, tetapi mata pelajaran atau kursus Bahasa Melayu ini tidak menerapkan semangat jati diri bahasa kebangsaan. Bagi saya, program ke arah jati diri bahasa Melayu perlu diadakan atau digiatkan lagi. Kita bukan sahaja mengajar bahasa Melayu, bahkan perlu menerapkan nilai jati diri bahasa Melayu dengan penuh semangat. Di mana bumi dipijak, di situ langit dijunjung dengan memartabatkan bahasa Melayu.


Buli: Sampai Bilakah?

Untuk mendapatkan maklumat terkini, ikuti kami melalui Telegram

Belum pun reda kes mahkamah yang menyaksikan kematian Pegawai Kadet Laut, Universiti Pertahanan Nasional Malaysia (UPNM), Allahyarham Zulfarhan Osman Zulkarnain, mangsa buli empat tahun lepas, baru-baru ini kita dikejutkan lagi dengan video buli yang juga berlaku di sebuah sekolah berasrama penuh di utara tanah air.

Walaupun kes buli yang melibatkan pelajar-pelajar sekolah sering terpapar di dada akhbar dan tidak kurang juga hukuman yang dikenakan kepada mereka yang bersalah, namun tidak memberikan kesan sedikit pun kepada si pelaku. Mereka (pelaku) seolah-olah menganggap perkara tersebut sebagai remeh dan tidak perlu dirisaukan. Hal ini terbukti apabila masih ada kes-kes buli yang berlaku dan didedahkan dalam media sosial.

Persoalannya, sampai bilakah kes ini akan berterusan? Adakah tiada jalan penyelesaian atau kesudahannya? Perkara sebegini pastinya bukan sahaja menimbulkan trauma terutamanya kepada ibu bapa, malah timbul persoalan mengapakah perkara ini boleh berlaku dan selamatkah mana-mana institusi pengajian untuk pelajar pada masa ini?

Seperti yang kita sedia maklum, Jawatankuasa Disiplin Maktab (JDM) telah menamatkan pengajian 10 orang pelajar Maktab Rendah Sains Mara (MRSM) yang dikenal pasti terlibat dalam kes buli seperti yang tular di media sosial baru-baru ini. Menurut Ketua Pengarah Majlis Amanah Rakyat (MARA), Datuk Azhar Abdul Manaf dalam satu kenyataan, mesyuarat JDM telah mengkaji kes tersebut dengan teliti dan mengambil keputusan menamatkan pengajian pelajar terbabit yang berkuat kuasa pada 14 Disember.

Keputusan tersebut membuktikan MARA mengambil serius kejadian buli yang berlaku dan hukuman yang diputuskan ini menunjukkan mereka tegas serta tidak berkompromi terhadap kesalahan buli dalam kalangan pelajar di bawah mana-mana Institusi Pendidikan MARA (IPMA) mahupun tajaan MARA.

Keputusan penamatan pengajian itu juga dibuat berdasarkan garis panduan dalam Panduan Pengurusan Disiplin Pelajar MRSM. Diharapkan tindakan JDM berkenaan bukan sahaja menjadi pengajaran kepada pelajar yang terlibat dalam kes tersebut, malah juga kepada pelajar lain agar perbuatan salah laku di mana-mana institusi pendidikan di bawah MARA atau institusi lain tidak lagi berlaku pada masa hadapan.

Sementara itu, kaji selidik Tabung Kanak-kanak Pertubuhan Bangsa-Bangsa Bersatu (UNICEF) pada tahun 2018 mendedahkan bahawa tujuh daripada 10 orang kanak-kanak di negara ini berasa bimbang dan tidak selamat dengan isu buli. Nisbah ini dilihat tinggi berbanding dengan kadar tiga daripada 10 orang kanak-kanak di Jepun atau kadar empat daripada 10 orang kanak-kanak di Britain yang bimbang tentang gejala tidak sihat itu. Bahkan, situasi yang lebih membimbangkan termasuklah hasil kaji selidik global itu juga mendapati 54 peratus kanak-kanak merasakan pandangan atau suara mereka terhadap isu tersebut tidak didengari.

Laporan itu seharusnya membuka mata semua pihak bahawa betapa seriusnya isu tersebut dan penyelesaian holistik yang membabitkan semua pihak berkepentingan harus diambil. Hal ini penting berikutan kes buli dan perlakuan ganas ini turut mengakibatkan kematian. Mengikut statistik tahun 2015, sebanyak 3011 kes buli dilaporkan dan jumlah ini meningkat hingga 3488 kes pada tahun 2016.

Apa-apa yang dimahukan ialah pihak yang berkaitan perlu mengambil tindakan yang sewajarnya dalam usaha membendung perlakuan yang dilihat semakin “mengganas” dewasa ini. Ibu bapa terutamanya para pelajar ingin kehadiran mereka ke sekolah berasa selamat, di samping menjadi pelindung antara satu sama lain daripada ancaman buli. Selain itu, ibu bapa juga mahu anak masing-masing mempunyai keseimbangan yang baik dari aspek fizikal, mental dan emosi kerana isu kesihatan mental juga merupakan faktor pendorong yang mengakibatkan kes buli dan perlakuan ganas.

Pada masa yang sama, kejadian buli dalam kalangan pelajar juga boleh berlaku sama ada secara sengaja ataupun tidak. Oleh itu, ibu bapa merupakan individu yang terdekat dan bertanggungjawab untuk memantau perlakuan, adab dan pergerakan anak-anak walaupun mereka tidak bersama-sama selama 24 jam sehari.

Masyarakat menggesa agar akta khusus bagi menangani kesalahan buli atau penderaan dalam kalangan pelajar perlu diwujudkan segera kerana selain dilihat tiada jalan penyelesaian, masyarakat berharap sekurang-kurangnya dapat mengekang masalah buli ini sebelum hal ini terus melarat.

Yang pasti, masalah buli bukanlah suatu isu baharu dalam kalangan masyarakat pada hari ini kerana sudah berlarutan sejak sekian lama dan pada akhirnya melibatkan nyawa. Oleh hal yang demikian, diharapkan semua pihak dapat membuka mata agar kes buli ini dapat diselesaikan bersama-sama supaya anak-anak yang bersekolah di asrama penuh dapat kembali hidup tenang tanpa sebarang ketakutan.


Hormati Konsep Keluarga Malaysia

Umpama selembar benang, dikait, ditenun dan dijalin akhirnya menjadi kain yang sempurna indahnya

Perumpamaan yang diberikan oleh Perdana Menteri, YAB Dato’ Sri Ismail Sabri Yaakob, jelas menunjukkan kesungguhan kerajaan pimpinan beliau untuk menonjolkan pentadbiran yang terbaik untuk rakyat. Kesepaduan rakyat dianalogikan sebagai benang yang akan melahirkan negara yang kuat atau kain yang indah berdasarkan tenunan yang betul.

Konsep Keluarga Malaysia ini menunjukkan bahawa permulaan bagi kehidupan dan keutuhan bermula daripada keluarga. Menganalogikan Malaysia sebagai sebuah keluarga, setiap rakyat merupakan ahli keluarga kepada Keluarga Malaysia.

Dalam pembentukan mana-mana negara bangsa, perpaduan dan kesatuan rakyat adalah penting bagi menjamin kestabilan politik dan ekonomi negara. Begitu jugalah Malaysia yang terdiri daripada pelbagai ragam rakyatnya yang dipengaruhi oleh faktor demografi serta geografi. Ditambah pula dengan cabaran semasa, hubungan antara rakyat perlu dieratkan dan jurang yang wujud dek perbezaan warna kulit, agama dan bendera parti politik perlu didekatkan. Fokusnya cuma satu, iaitu untuk mengembalikan semula Malaysia ke landasan yang tepat bagi pembentukan negara bangsa yang stabil.

Selama lebih dua tahun rakyat Malaysia berdepan dengan seribu satu cabaran. Bermula dengan penularan pandemik COVID-19 yang kemudiannya membawa kepada pelaksanaan perintah kawalan pergerakan yang membatasi pergerakan rakyat.  Kesannya, pelbagai sektor ekonomi ditutup semata-mata untuk mengekang penularan pandemik yang kembali meningkat pada awal tahun 2021. Inilah pengorbanan besar rakyat selama dua tahun lalu. Pandemik ini sudah pasti telah memberikan kesan kepada aspek sosial dan ekonomi negara. Bagi menjayakan pemulihan ekonomi dan sosial negara tidak ada mana-mana golongan yang tercicir.  Semua golongan merentasi wilayah, agama dan kaum perlu disantuni dan dilibatkan dalam pelan pemulihan oleh kerajaan. Suara, pandangan dan rintihan setiap kumpulan didengar melalui pelbagai cara seperti libat urus antara kerajaan dengan pemegang taruh.

Inilah asas kepada konsep Keluarga Malaysia yang membawa tiga nilai utama, iaitu keterangkuman, kebersamaan dan nilai kesyukuran.  Nilai-nilai ini penting untuk sebuah keluarga besar yang sejahtera. Di bawah nilai keterangkuman, ahli keluarga perlulah saling hormat menghormati dan kasih mengasihani antara satu sama lain. Nilai kebersamaan pula menjadikan rakyat sentiasa mencari titik persamaan dalam segenap perkara manakala dalam nilai kesyukuran, ahli keluarga dianjurkan untuk sentiasa bersyukur dan berterima kasih.

Nilai-nilai ini perlu dihayati secara mendalam oleh masyarakat supaya mereka sedar bahawa mereka merupakan sebuah keluarga besar yang perlu sama-sama bergading bahu untuk mencapai visi Keluarga Malaysia, iaitu memulihkan negara, mencapai status negara maju dan berpendapatan tinggi. Realitinya rakyat sebagai ahli keluarga perlu mencari titik persamaan, bukannya perbezaan. Sebaliknya, konsep Keluarga Malaysia hanya akan menjadi sia-sia dan tidak berupaya merawat luka pandemik.

Selain itu, sebagaimana titah Timbalan Yang di-Pertuan Agong, DYMM Paduka Seri Sultan Nazrin Muizzuddin Shah sempena istiadat mengucap selamat berangkat pada 25 Oktober lalu, iaitu dalam memastikan kejayaan konsep Keluarga Malaysia, pihak kerajaan perlu memberikan keyakinan bahawa setiap rakyat mempunyai tempat dalam keluarga ini. Kerajaan perlu mengamalkan budaya terbuka, bersedia menerima perbezaan pendapat dan menghargai pendekatan perbezaan kaedah. Ini tidak lain adalah untuk mencapai secara konsensus, pendapat atau kaedah yang terbaik untuk manfaat negara.

Titah Sultan Nazrin Muizzuddin Shah itu bertepatan untuk memastikan konsep Keluarga Malaysia berjaya mencapai tiga bidang tumpuan utama, iaitu memulihkan semula dan merapatkan jurang ekonomi, menyatupadukan seluruh rakyat Malaysia di bawah naungan Keluarga Malaysia dan mengetepikan perbezaan politik untuk mencapai kestabilan. Ketiga-tiga bidang tumpuan ini boleh dicapai melalui kesanggupan rakyat dan pemimpin untuk bersatu hati dan tenaga demi membentuk keadaan persekitaran yang lebih baik.

Meskipun konsep Keluarga Malaysia berasaskan semangat kekeluargaan, namun setiap nilai dan ciri Keluarga Malaysia masih perlu berlandaskan Perlembagaan Persekutuan dan Rukun Negara.  Dua perkara ini tidak boleh dipisahkan daripada Keluarga Malaysia.  Sememangnya konsep Keluarga Malaysia meraikan perbezaan dalam memberikan pandangan tetapi masih tertakluk pada kerangka Perlembagaan Persekutuan.

Malah bagi tujuan pemantapan semangat kekeluargaan, setiap daripada ahli Keluarga Malaysia perlu akur bahawa sebagai ahli keluarga terdapat perkara yang tidak boleh diubah atau diganggu gugat. Perkara-perkara tersebut meliputi Perkara 3 Perlembagaan Persekutuan berhubung dengan kedudukan Islam sebagai agama Persekutuan, Perkara 38 Perlembagaan Persekutuan berkenaan dengan Majlis Raja-Raja Melayu, Perkara 152 Perlembagaan Persekutuan yang menyatakan kedudukan bahasa Melayu sebagai bahasa kebangsaan dan Perkara 153 Perlembagaan Persekutuan, iaitu hak keistimewaan orang Melayu dan Bumiputera. Semua ini adalah elemen penting yang perlu difahami oleh ahli keluarga yang lain dalam Keluarga Malaysia.

Sebagai tambahan, ahli keluarga perlu saling menghormati hak yang diperuntukkan dalam Perlembagaan Persekutuan kepada semua rakyat di negara ini. Misalnya setiap kebebasan asasi yang diperuntukkan di Bahagian II Perlembagaan Persekutuan perlu dihadamkan seikhlas mungkin. Usahlah ada yang berselindung dengan kebebasan bersuara dengan menghamburkan kata-kata yang bersifat menghasut kepada agama, institusi beraja atau kedudukan hak kaum-kaum lain. Pada hakikatnya, setiap daripada kebebasan yang diperuntukkan dalam Perlembagaan Persekutuan mempunyai had yang harus dihormati dan dipatuhi dan tidak bersifat mutlak.

Rujukan pada amalan undang-undang yang diamalkan di luar negara juga perlu selari dengan Perlembagaan Persekutuan yang diamalkan di Malaysia. “Lain padang lain belalangnya”. Lain negara, maka lain undang-undangnya.  Perkara ini perlu diamati oleh ahli keluarga Malaysia. Kini seolah-olah menjadi ikutan untuk menormalkan budaya songsang ke negara ini. Jangan menggunakan alasan Keluarga Malaysia untuk kita membawa masuk segala amalan songsang yang menjadi amalan di luar negara dan memaksa ahli-ahli Keluarga Malaysia yang lain menerima amalan-amalan ini.

Selain itu, Keluarga Malaysia perlu dipandu dengan Rukun Negara. Lima prinsip dalam Rukun Negara tidak hanya menjadi bacaan semata-mata, malah perlu difahami dan diamalkan. Tiada ruginya bagi ahli Keluarga Malaysia berpegang pada prinsip-prinsip dalam Rukun Negara. Tegasnya, prinsip-prinsip dalam Rukun Negara akan melahirkan warganegara yang berintegriti, patriotik dan bermoral untuk membentuk Keluarga Malaysia yang tulen. Memahami Rukun Negara akan membentuk lapisan masyarakat yang bersatu padu dan boleh menerima perbezaan agama, kaum dan bahasa sebagai salah satu imej Malaysia.

Konsep Keluarga Malaysia di bawah pimpinan YAB Dato’ Sri Ismail Sabri bin Yaakob perlu dihayati dan diperkembangkan pada peringkat pelaksana. Jentera kerajaan yang meliputi penjawat awam tidak mempunyai pilihan lain melainkan untuk menterjemahkan konsep ini dalam urusan seharian perkhidmatan awam. Ketua Setiausaha Negara, Tan Sri Mohd Zuki Ali berkata penjawat awam harus menggenggam semangat Keluarga Malaysia sebagai konsep penting dalam mengatur strategi memulihkan semula ekonomi dan menyusun semula negara.

Oleh hal yang demikian, konsep Keluarga Malaysia akan mempunyai hala tuju yang jelas apabila setiap daripada ahli keluarga mengetahui peranan dan posisi yang perlu dimainkan oleh mereka. Apabila hal ini dapat dicapai, barulah rakyat dapat merasai bahawa mereka sebenarnya ahli keluarga kepada Keluarga Malaysia yang sedang dijaga kebajikannya.

Secara tuntasnya, Keluarga Malaysia merupakan sebuah keluarga yang besar dan unik kerana terdiri daripada pelbagai latar belakang.  Keunikan inilah yang menjadi kekuatan buat Malaysia sejak dahulu lagi.  Lantaran itu, segala ketidakstabilan politik, ekonomi dan sosial perlu diatasi.  Fokus kini sewajarnya ditumpukan pada usaha memulihkan negara dan membawa kembali Malaysia ke landasan yang betul bagi mencapai negara berpendapatan tinggi. Perbalahan politik juga perlu digencatkan demi memberikan tumpuan terhadap usaha pemulihan negara supaya dapat mengembalikan kehidupan rakyat seperti dahulu.


Pemerkasaan Integriti dalam Masyarakat

Untuk mendapatkan maklumat terkini, ikuti kami melalui Telegram

Apabila berbicara soal integriti, masyarakat tidak dapat lari daripada memperkatakan persoalan korupsi yang menjadi asbab kemandulan terhadap sesebuah bangsa. Integriti merupakan perkara yang sangat berkaitan rapat dengan persoalan kejujuran, tadbir urus yang mapan, nilai jati diri yang mampu melahirkan sikap yang bebas dari segala perkara negatif.

Negara membangun acap kali dikaitkan dengan nilai integriti yang rendah dan tahap korupsi yang tinggi sekali pun sesebuah negara membangun tersebut pernah mempunyai sejarah ketamadunan yang panjang dan gemilang. Persoalan korupsi yang membelenggu sesebuah negara pastinya merumitkan proses kemajuan dan daya saing negara tersebut di pentas antarabangsa.

Kepimpinan yang baik dan telus datangnya dari masyarakat yang mempunyai jati diri dan sikap yang telus dan cemerlang. Masakan pemimpin yang lahir dari masyarakat mempunyai sikap yang berbeza daripada budaya masyarakat itu sendiri. Hal ini dikatakan demikian kerana sudah pasti persekitaran masyarakat memainkan peranan utama dalam pembentukan seseorang individu yang kemudiannya diangkat menjadi pemimpin kepada sesebuah masyarakat tersebut.

Pandangan ilmuwan terkemuka juga menurut persekitaran yang dialami oleh mereka sebagai mana pandangan Al Maududi yang  keras terhadap hukum hakam Islam disebabkan beliau lahir di tengah-tengah masyarakat yang majoritinya bukan Islam di India sehingga beliau tidak berkompromi dengan sebarang perkara yang boleh memudaratkan Islam menurut perkiraannya.

Seorang lagi tokoh, iaitu Sunan Kali Jaga sangat bertoleransi dengan budaya Jawa untuk berpadu dengan Islam adalah kerana beliau lahir di tengah-tengah masyarakat yang mempunyai tahap toleransi yang tinggi. Manakala Nicolo Machievelli turut mempunyai sikap yang sangat tegas terhadap pandangan politik disebabkan beliau berada pada sebuah zaman yang mempunyai persaingan yang cukup sengit di Itali. Begitu juga dengan pandangan Karl Marx yang melihat berlakunya eksploitasi antara golongan borjuis terhadap proletar kerana beliau berada di tengah-tengah penindasan borjuis terhadap golongan proletar.

Maka itu, segala sudut pandangan seseorang individu itu datangnya dari keadaan masyarakat sekeliling. Oleh sebab itu, jika mahukan sebuah kepimpinan yang telus dan berintegriti, masyarakat perlu mengamalkan sikap berintegriti terlebih dahulu. Namun begitu, situasi yang berlaku pada hari ini, masyarakat lebih mudah menuding jari terhadap kesilapan individu lain dengan membuat kecaman seolah-olah segala permasalahan yang melanda negara itu datangnya daripada orang lain semata-mata.

Keadaan ini mencerminkan krisis integriti yang agak serius kerana dengan menuding jari kepada pihak lain, seolah-olah segala masalah yang berlaku itu berpunca daripada orang lain dan  berpeluk tubuh terhadap segala kekusutan yang melanda. Sebagai sebuah masyarakat yang berintegriti, kita harus mempunyai rasa kebertanggungjawaban dengan saling menjaga antara satu sama lain.

Oleh hal yang demikian, untuk melahirkan kepimpinan negara yang berintegriti, sesebuah masyarakat itu perlu mempunyai tahap integriti yang cukup tinggi dan usaha ini perlu bermula dengan individu yang membentuk masyarakat itu sendiri. Penerapan nilai-nilai agama yang berlandaskan budaya luhur Malaysia pasti mampu mendaya usahakan sebuah negara yang hebat dan kompeten di persada antarabangsa.

Apabila sesebuah masyarakat itu mempunyai integriti yang tinggi, pasti kemakmuran dan kemajuan negara dalam segenap aspek dapat dicapai, kerana apa-apa sahaja pencapaian yang gemilang bermula dengan asas integriti yang tinggi.


MyLMID Meyumbang Kestabilan Pasaran Buruh Negara

Putrajaya – Dalam usaha memulihkan pasaran buruh negara, Jabatan Perangkaan Malaysia (DOSM) melancarkan Malaysia Labor Market Interactive Data (MyLMID), sebuah portal interaktif yang memberikan gambaran mengenai kedudukan pasaran buruh di Malaysia dalam bentuk jadual dan visualisasi data berdasarkan dimensi statistik pasaran buruh yang terperinci pada peringkat nasional, negeri dan daerah pentadbiran.

MyLMID merupakan satu inisiatif baharu yang mengandungi maklumat pasaran buruh dalam portal bagi memudahkan akses, rujukan serta analisis statistik dengan lebih cekap bagi menjadi input dalam membuat keputusan ke arah pengukuhan pasaran buruh negara.

“Selain daripada data tinjauan yang diterbitkan oleh DOSM, MyLMID turut meliputi data pentadbiran daripada agensi terpilih. Portal ini ditambah baik dengan pelbagai sumber data supaya dapat dimanfaatkan secara optimum oleh agensi kerajaan, ahli ekonomi, ahli akademik, organisasi swasta dan individu dalam menilai kedudukan serta menganalisis senario pasaran buruh pada masa hadapan,” kata Dato’ Sri Dr. Mohd Uzir Mahidin, Ketua Perangkawan Malaysia.

Tambah Dato’ Sri Dr. Mohd Uzir, pembangunan portal ini bertepatan dengan keputusan kerajaan menubuhkan Biro Statistik Buruh Malaysia (MBLS) di bawah kawal selia DOSM bermula Jun 2020 sebagai usaha untuk merapatkan jurang maklumat pasaran buruh negara.

Sejak dunia dilanda pandemik COVID-19, kedudukan pasaran buruh global dan Malaysia dilaporkan terjejas teruk. Terkini, situasi menunjukkan trend pemulihan dengan merekodkan kadar pengangguran lebih rendah, iaitu 4.3 peratus pada Oktober 2021 bersamaan seramai 705 ribu orang penganggur.

Namun begitu, hal ini masih belum mencapai kedudukan seperti sebelum pandemik. Situasi ini turut dialami oleh negara maju, seperti Amerika Syarikat, United Kingdom dan Kanada.

“Di sebalik pelbagai cabaran, pandemik COVID-19 hakikatnya telah mempertingkat kesedaran pelbagai segmen pengguna data terhadap keperluan maklumat yang holistik dengan kekerapan tinggi dalam menyokong proses membuat keputusan yang tepat secara pantas.

“Krisis ini secara tidak langsung menjadi pemangkin dalam merealisasikan aspirasi DOSM ke arah pengukuhan maklumat pasaran buruh melalui peningkatan penggunaan data pentadbiran yang tersedia di pelbagai agensi,” kata Dato’ Sri Dr. Mohd Uzir dalam kenyataan media hari ini.

Selain itu, MyLMID juga menyediakan akses kepada penerbitan, kertas kajian dan garis panduan pengukuran sebagai rujukan dengan harapan ianya bermanfaat kepada setiap lapisan pengguna dalam menerokai sumber statistik pasaran buruh sekali gus menyumbang ke arah kestabilan pasaran buruh negara.